3 Kisah Individu Malang Yang Terpaksa Bekerja Sebagai "Food Taster"

Racun merupakan salah satu bentuk senjata yang kuat dan sering digunakan oleh pembunuh upahan untuk menghapuskan sasaran mereka. Racun menjadi sangat berguna terutamanya apabila sasaran itu adalah seorang yang berkuasa dan dikelilingi oleh ramai pengawal peribadi.

Salah satu cara paling kerap racun digunakan ialah dengan diletakkan dalam makanan atau minuman. Dalam beberapa masyarakat purba, kekhuatiran terhadap racun telah menyebabkan ramai orang berpengaruh dan pemerintah telah menyewa dan mengupah "food taster" untuk bekerja dengan mereka.

Percaya atau tidak, ketakutan terhadap racun ini masih lagi berterusan dalam dunia moden. Berikut adalah beberapa kisah mengenai penguji makanan atau food taster yang digunakan oleh orang berpengaruh dan berkuasa.

Seperti gelaran yang diberi, seorang penguji makanan itu ditugaskan untuk mencuba terlebih dahulu sesuatu makanan sebelum dimakan oleh tuannya. Hal ini dilakukan bagi memastikan makanan atau minuman itu tidak dicemari oleh racun dan selamat untuk dimakan.

Ramai penguji makanan atau food taster yang dicatatkan sepanjang sejarah manusia. Namun, salah seorang penguji makanan yang terkenal dalam sejarah adalah seorang sida-sida yang bernama Halotus.

Halotus telah diupah oleh Maharaja Rom bernama Claudius dan Halotus juga diingati dalam sejarah sebagai pembunuh atau penyebab kepada kematian tuannya sendiri.

Walaupun penyebab utama kematian Maharaja itu masih lagi menjadi subjek perdebatan antara para pengkaji, namun Halotus telah dipersetujui sebagai suspek utama kes itu.

Menurut beberapa penulis purba seperti Tacitus, Suetonius dan Pliny, Halotus adalah orang yang menghidangkan cendawan kepada Claudius (salah satu makanan kegemarannya) ketika satu jamuan pada tahun 54 Masihi.

Hidangan cendawan itu telah dicampurkan dengan racun yang dibuat oleh seorang pembuat racun terkenal di Empayar Rom pada abad pertama, iaitu Locusta. Plot pembunuhan itu pula telah dirancang oleh isteri Maharaja Claudius sendiri iaitu Agrippina the Younger.

Apa yang menariknya, walaupun Halotus menjadi suspek utama pembunuhan itu tetapi dia tidak dihukum atas tuduhan yang dikenakan ke atasnya. Bahkan, dia telah dikekalkan tugasnya semasa pemerintahan Maharaja Nero yang menggantikan Claudius.

Selain itu, semasa pemerintahan Maharaja Galba (pengganti Nero), Halotus diberi kuasa dan jawatan yang penting dalam kerajaan oleh Maharaja baru itu. Maharaja Galba yang menaiki takhta selepas Nero membunuh diri akibat rampasan kuasa yang berlaku.

Maharaja Galba telah membunuh ramai hamba dan pekerja yang diupah sewaktu Nero berkuasa, tetapi Halotus adalah salah seorang daripada yang terselamat. Halotus akhirnya hilang daripada catitan sejarah, tetapi ada ahli sejarah yang berpendapat dia mati secara semula jadi.

Tidak semua penguji makanan zaman dahulu yang bernasib baik seperti Halotus. Salah satu contoh food taster yang 'melakukan tugasannya' dapat dilihat dalam kisah Mark Antony dan Cleopatra.

Walaupun kedua-duanya sering dirujuk sebagai pasangan kekasih paling terkenal semasa zaman kuno, namun mereka seperti tidak dapat mempercayai antara satu sama lain. Menurut catitan Pliny, semasa mengetuai Pertempuran Actium pada tahun 31 SM, Mark Antony sentiasa memastikan penguji makanannya berada bersamanya setiap masa.

Ini kerana Mark Antony tidak mempercayai Cleopatra dan khuatir bahawa kekasihnya itu akan meracuninya apabila dia tidak lagi berguna kepada wanita itu. Menurut Pliny lagi, Cleopatra mendapati hal ini agak melucukan dan memutuskan untuk menghiburkan dirinya sendiri.

Ketika jamuan makan, Cleopatra telah memakai kuntum bunga yang dicelup racun sebagai hiasan kepalanya. Cleopatra kemudian memasukkan bunga itu ke dalam wain dan mencabar kekasihnya Mark Antony untuk minum wain itu. Kekasihnya tidak dapat menolak cabaran itu dan hampir minum wain yang dicampurkan racun itu sebelum dihentikan oleh Cleopatra.

Cleopatra kemudian memanggil food taster Mark Antony untuk melakukan tugasnya. Sebaik sahaja minum wain itu, penguji makanan itu jatuh dan mati sejurus selepas itu. Cloepatra melakukan cuba memperlihatkan kepada Mark Antony bahawa tindakan terbaik untuk selamat adalah dengan mempercayai dirinya.

Pekerjaan sebagai food taster ini sebenarnya masih wujud lagi dalam dunia moden. Semasa berlakunya Perang Dunia Kedua, sekumpulan wanita telah dipaksa menjadi penguji makanan untuk Hitler. Pada tahun 2014, seorang food taster terakhir kepada Führer yang masih hidup iaitu Margot Wölk telah berkongsi pengalamannya untuk pengetahuan umum.

Selain Hitler, beberapa presiden Amerika Syarikat juga diketahui mempunyai penguji makanan untuk memastikan bahawa makanan mereka itu tidak diracuni. Perkara ini telah mendapat perhatian pada tahun 2009, apabila Agence France Presse melaporkan bahawa keluarga Obama telah melawat Perancis sempena ulang tahun D-Day ke-65. Seorang food taster telah menguji makanan di sebuah restoran di mana Presiden dan keluarganya makan malam.

Dalam satu kejadian yang berlawanan pula, seorang pegawai rejimen King's Own Scottish Border memberitahu pada tahun 2016 bahawa Ratu Elizabeth II pernah melakukan ujian makanan tengah hari yang disediakan untuk pasukan tentera itu. Namun, Ratu itu bukanlah menguji sekiranya makanan itu diracun sebaliknya memeriksa kualiti makanan yang disediakan.


5 Ilusi Dan Halusinasi Yang Paling Pelik Di Dunia

Apabila menyebut perkataan "ilusi" atau "halusinasi", pasti anda memikirkan tentang orang yang dikatakan gila dan mampu melihat sesuatu yang tidak wujud.

Namun, tak semestinya orang yang "gila" sahaja boleh mengalami perkara ini.

Kedua-duanya adalah jenis penyimpangan terhadap realiti, tetapi ilusi adalah penyimpangan perkara yang benar-benar wujud manakala halusinasi adalah penyimpangan terhadap sesuatu yang tidak benar.

iluminasi.com kongsikan 5 jenis ilusi dan halusinasi yang paling aneh di dunia.

Warna dihasilkan di dalam otak. Semua yang benar-benar wujud di luar kepala anda adalah gelombang cahaya yang berbeza, yang memantul pada objek mengira bagaimana ia akan kelihatan.

Penukaran cahaya ini kepada warna adalah terpulang kepada otak seseorang. Satu gangguan berkaitan dengan warna yang paling biasa adalah buta warna, di mana gelombang cahaya tertentu tidak boleh dibezakan.

Walau bagaimanapun, terdapat lebih banyak masalah warna yang misteri, seperti kromatopsia, iaitu satu gangguan yang meletakkan warna berada di tempat yang tak sepatutnya.

Perkataan "kromatopsia" boleh digunakan untuk beberapa gangguan tertentu, termasuk kedua-dua ilusi dan halusinasi.

Dari sisi ilusi spektrum, kromatopsia sering dikaitkan dengan sakit kepala migrain, di mana seseorang melihat lebih banyak warna daripada apa yang sebenarnya wujud.

Ia seolah-olah seseorang membuka paparan tetap warna pada komputer anda, tetapi dalam dunia nyata.

Tetapi pada sisi halusinasi pula, chromatopsia adalah orang yang mengalami penglihatan melihat warna yang tak sepatutnya.

Dalam erti kata lain, objek tidak berwarna tiba-tiba boleh kelihatan berwarna-warni. Terdapat nama khusus untuk setiap warna yang mungkin meresap ke dalam penglihatan anda dalam kes halusinasi kromatopsia.

Penglihatan warna biru dipanggil cyanopsia, warna kuning dipanggil xanthopsia dan penglihatan merah disebut erythropsia.

Terdapat juga istilah penglihatan ungu (ianothinopsia) dan penglihatan hijau (chloropsia), serta istilah apabila semua warna hilang dari penglihatan anda, yang dikenali sebagai achromatopsia.

Sesetengah orang boleh membayangkan rasa makanan bila-bila masa mereka mahu, tetapi ia adalah keadaan yang berbeza apabila seseorang berhalusinasi rasa dalam mulut mereka yang mana mereka tidak dapat kawal.

Rasa halusinasi ini dipanggil sebagai "gustatory". Malangnya, kebanyakan kes halusinasi gustatory adalah rasa yang tidak sedap, termasuk epal busuk, rokok, besi berkarat atau rasa yang hanya digambarkan sebagai pahit atau tidak menyenangkan.

Laporan tentang rasa yang enak dan sedap sangat jarang berlaku, rasa-rasa seperti kacang panggang atau bawang putih dikatakan wujud.

Antara rasa halusinasi yang luar biasa yang dilaporkan termasuklah sperma, arang, dan kloroform.

Seseorang boleh mempunyai halusinasi yang berkaitan dengan mana-mana pancaindera mereka, termasuklah lima deria utama untuk melihat, mendengar, berbau, menyentuh, dan rasa.

Daripada semua ini, halusinasi rasa kelihatan paling jarang dalam kes gangguan psikiatri. Tidak diketahui mengapa halusinasi ini lebih jarang daripada halusinasi deria lain, tetapi para penyelidik mendapati bahawa pelbagai jenis halusinasi deria mempunyai kaitan di antara satu sama lain.

Dengan kata lain, jika anda mempunyai satu jenis halusinasi, anda cenderung untuk mempunyai halusinasi lain juga.

Halitosis bermaksud "nafas berbau," dan ia adalah sesuatu yang sangat diambil berat, mendorong kita untuk menyegarkan nafas dengan mengunyah gula-gula getah dan sebagainya.

Tetapi kadang-kala, seseorang mungkin berasakan bahawa nafas mereka berbau yang mana ia hanya berlaku dalam otak mereka sahaja.

Terdapat mereka yang sangat percaya bahawa nafas mereka berbau sehinggakan mengganggu kehidupan seharian. Keadaan ini dipanggil halusinasi halitosis atau delusi halitosis.

Kedua-dua istilah untuk gangguan ini kelihatan boleh ditukar ganti, tetapi terdapat perbezaan kecil. Dalam halusinasi halitosis, individu benar-benar mengalami bau busuk pada mulut yang tidak wujud.

Bagi delusi halitosis pula, penghidap tak semestinya mengalami nafas berbau sebenar, tetapi hanya membayangkan bau busuk dalam mulut mereka.

Tidak jelas yang istilah mana yang lebih baik untuk digunakan kerana penghidap adalah satu-satunya individu yang dapat melaporkan halusinasi yang berlaku.

Doktor gigi atau doktor lain tidak boleh membantu disebabkan oleh ia hanya satu halusinasi atau delusi, yang mana tidak wujud dalam dunia nyata.

Bagi individu yang mengalami ilusi ini, dunia mereka dirasakan seperti terbalik. Persepsi visual mereka terhadap dunia sangat condong, sehingga arah "atas" telah berpindah ke tempat lain.

Kecondongan persekitaran ini biasanya dilihat sebagai 90 darjah atau kecondongan 180 darjah, yang bermaksud bahawa arah atas bertukar ke arah kanan, kiri atau ke bawah.

Walaupun lebih jarang, namun terdapat kes-kes di mana arah atas bertukar ke hadapan atau mengalami putaran luar biasa seperti 30 atau 150 darjah.

Kecondongan persekitaran biasanya muncul secara tiba-tiba dan ilusi dapat berlangsung selama beberapa saat hinga beberapa jam.

Semasa ini berlaku, penghidap melaporkan rasa pening, yang mana tidak menghairankan memandangkan berlaku percanggahan di antara apa yang mereka lihat dengan rasa keseimbangan mereka.

Seorang wanita melaporkan mengalami halusinasi ini secara tiba-tiba yang berlangsung selama sesaat setiap kali. Salah satu daripada kes halusinasinya menyebabkan wanita ini hilang kawalan kereta buat seketika.

Kecondongan tersebut berlaku dalam pelbagai sudut termasuklah 45,90 dan 180 darjah. Menurut kajian kes ini, putaran itu berada pada arah mengikut jam apabila ia berlaku secara perlahan.

Terdapat pelbagai faktor yang boleh menyebabkan halusinasi berlaku termasuklah angin ahmar, migrain dan kecederaan otak traumatik.

Ramai pesakit mendapati bahawa rawatan terbaik adalah hanya menutup mata sehingga penglihatan normal mereka kembali semula.

Halusinasi ini adalah hasil daripada gangguan luar biasa di mana seseorang berasakan mereka mempunyai anggota badan tambahan ayng sebenarnya tidak wujud.

Secara umum, anggota-anggota badan ini adalah tangan atau kaki, tetapi ia juga boleh melibatkan bahagian lain, termasuk mata atau seluruh kepala.

Bagaimana ini boleh berlaku? Otak anda bertanggungjawab untuk menafsirkan maklumat deria yang diterima dari tubuh, seperti apabila sesuatu menyentuh anda.

Ia juga bertanggungjawab untuk menghantar maklumat, seperti memberitahu tangan anda untuk bergerak. Apa yang perlu dilakukan oleh otak dengan maklumat yang masuk dan keluar ini adalah menyerahkannya ke bahagian badan anda supaya anda dapat menentukan di mana anda disentuh atau bahagian badan yang sedang bergerak.

Tetapi kadangkala, disebabkan oleh kerosakan otak, otak menjadi keliru dan mewujudkan kategori-kategori bahagian tubuh yang sebenarnya tidak wujud.

Seseorang yang mengalami halusinasi ini sebenarnya boleh merasakan bahagian badan khayalan mereka tersentuh dan bergerak, sama seperti cara orang biasa merasakan anggota badan mereka yang sebenar.

Mereka sebenarnya tidak percaya bahawa mereka mempunyai bahagian badan tambahan, tetapi hanya merasakan seolah-olah mereka memilikinya dan tidak mengalami delusi.

Jika seseorang benar-benar percaya bahawa mereka mempunyai bahagian-bahagian badan tambahan, maka ini dikenali sebagai "reduplikasi anggota badan".

Sesetengah orang dengan gangguan ini melaporkan mereka dapat menyentuh objek menggunakan anggota tambahan ini, dan sesetengah juga berhalusinasi mereka boleh melihat anggota badan "hantu" ini.


6 Hotel Bawah Laut Paling Mewah Dan Menakjubkan Di Seluruh Dunia

Pernahkah anda tertanya-tanya bagaimana rasanya tinggal di bawah laut, dikelilingi oleh pelbagai hidupan laut?

Jika ya, maka anda bukanlah satu-satunya yang mengimpikan pengalaman yang sangat menakjubkan ini.

Hotel bawah laut adalah antara salah satu ciptaan terbaru yang mendapat sambutan hangat, daripada Florida hinggalah ke Maldives.

Terdapat pelbagai pilihan hotel bawah laut ketika ini namun anda mestilah mempunyai poket yang tebal untuk merasai pengalaman yang tak dapat dibayangkan ini.

iluminasi.com kongsikan 5 hotel bawah laut yang paling mewah dan menakjubkan di dunia.

Kapal selam mewah ini membawa anda mengalami pengalaman bawah laut yang tersangat baru dan unik.

Sebuah syarikat perjalanan British menawarkan kapal selam ini kepada pasangan yang ingin menghabiskan malam di bawah derusan ombak.

Lengkap dengan chef dan pembantu peribadi, anda akan dilayan sepenuhnya sepanjang bermalam di sini.

Sebelum anda bermalam di sini, pihak kapal selam Lovers Deep akan membuat rundingan terlebih dahulu bagaimana cara anda ingin menghabiskan masa di sini.

Bahagian dalam kapal selam ini dibina dan digayakan mengikut citarasa pelanggan bersama-sama dengan pengalaman istimewa.

Menu afrodisiak yang istimewa telah direka bentuk untuk pakej ini termasuk tiram, kaviar dan fondue coklat yang memastikan para tetamu mendapatkan apa yang mereka berhak, dengan harga mencecah RM530,000 seorang.

Alami pengalaman di salah satu akuarium terbesar di dunia apabila anda tinggal di salah satu suite lautan eksklusif yang terletak di Hotel Equarius Hotel, Singapura.

Direka sebagai rumah dua tingkat, suite ini memberikan tetamu pengalaman terbaik di kedua-dua dunia air dan daratan.

Di atas air adalah ruang tamu terbuka, patio luaran dan tab jakuzi manakala ruangan di bawah air memberikan tetamu akses melihat 50,000 haiwan laut melalui suite peribadi mereka sendiri.

Katil premium, perabot mewah dan reka bentuk yang terbaik adalah apa boleh dijangkakan oleh para tetamu ketika mereka tinggal di sini, bersama dengan pelayan peribadi.

Waktu memberi makan mungkin salah satu waktu paling menggembirakan kerana tetamu boleh menonton penyelam menyelam ke bawah permukaan untuk berinteraksi dengan hidupan marin.

Dengan pelbagai pengalaman dan tarikan makanan, anda pasti akan menghabiskan masa lebih daripada satu malam di hotel yang menakjubkan di Sentosa Resorts World ini.

Projek seni terapung ini dibuka pada tahun 2000 dan menjadi tumpuan orang ramai dengan begitu pantas.

Para pengunjung tidak akan mendapatkan penginapan lima bintang atau pembantu peribadi, namun mereka akan mendapat pengalaman yang unik yang tak akan dapat dialami di mana-mana tempat di seluruh dunia.

Rumah ini terdiri daripada satu bilik di atas air dan bilik tidur yang terletak di bawah air, yang boleh diakses melalui tangga.

Bilik tidur bawah air ini terdiri daripada dua katil kecil dan satu meja serta mempunyai empat tingkap yang membolehkan anda melihat kehidupan laut tasik dengan lebih dekat.

Bot akan membawa anda ke hotel dan bagaimana anda ingin menghabiskan masa adalah terpulang kepada diri sendiri. Antara pilihan yang paling popular termasuklah mengayuh sampan ke pulau berhampiran dan melihat ikan melompat dari dalam air.

Menurut para pengunjung, ia adalah satu pengalaman yang harus dilalui sekali seumur hidup.

Anda hanya akan menemui ketulan sabun yang mempunyai serpihan emas di dalamnya hanya di Dubai.

Ia juga menjadi lokasi kepada dari dua suite bawah laut yang tersangat luar biasa ini. Suite 3 tingkat ini berkeluasan 1,776 kaki persegi.

Terletak di Atlantis, suite-suite mewah ini memberikan pengalaman tidur di bawah air ke tahap yang berbeza.

Suite ini menawarkan pemandangan lantai-ke-siling dari bilik tidur, ruang istirahat dan bilik mandi ke dalam akuarium Ambassador Lagoon, yang terdiri daripada 65,000 hidupan laut.

Pembantu peribadi 24 jam, akses tanpa had ke taman air dan bertemu dengan ikan lumba-lumba secara peribadi adalah aktiviti yang termasuk dalam pakej berharga RM33,700 ini.

Jika anda teringin untuk dilayan seperti seorang VIP sambil menikmati pemandangan 65,000 haiwan laut wajib datang ke The Palm, Atlantis.

Ini mungkin bilik hotel bawah air yang terhebat dan terbaik dalam senarai ini melibatkan perkhidmatan yang disediakan dan juga yang benar-benar berada di bawah laut.

Hotel 3 tingkat ini terapung di Lautan Hindi dan menawarkan peluang kepada tetamu untuk meneroka perairan yang hangat, menikmati keindahan hidupan laut yang pelbagai dan menjamu selera pada makanan yang enak.

Perjalanan menarik ini bermula dengan menaiki bot ke hotel di mana pemandu pelancong akan menunjukkan kasawan sekitar kepada anda dan menjelaskan bagaimana semuanya berfungsi.

Tingkat utama mempunyai ruang tamu dan kemudahan bilik mandi manakala bahagian atas bumbung menyediakan tempat untuk mendapatkan cahaya matahari serta melihat bintang.

Bilik tidur adalah lokasi di mana tetamu dapat merasai pengalaman pemandangan laut yang tiada tandingannya. Anda boleh melihat ikan dan terumbu karang pada siang hari.

Pada waktu malam pula, lampu sorot akan menyinari kawasan air membolehkan anda melihat sotong kurita serta hidupan yang sangat jarang dilihat melalui tingkap bilik.

Perkhidmatan berkelas dunia, privasi sepenuhnya dan pengalaman yang tidak dapat dilupakan akan menanti pengunjung di sini.


Ikan Koi dan Budaya Jepun - Kenapa Harganya Mencecah Jutaan Ringgit?

Kita biasa melihat ikan koi diletakkan di kolam-kolam perhiasan yang terdapat diluar bangunan atau rumah. Dikenali dengan saiznya yang besar, ikan ini menjadi pilihan kerana corak dan warnya yang menarik. Malah, ianya juga tidak begitu sukar untuk dipelihara.

Bagi kebanyakan daripada kita, mungkin tiada yang begitu istimewa mengenai ikan ini. Namun, bagi masyarakat Jepun, ikan koi atau nama saintifiknya Cyprinus carpio dianggap sebagai ikan yang istimewa dan mempunyai nilai yang tinggi. Malah, harga tertinggi yang pernah dicatatkan untuk seekor ikan ini mencecah $1.8 juta!

Ikan koi merupakan berasal daripada keluarga ikan kap. Ikan kap asalnya dapat ditemui di bahagian Tengah Eropah dan Asia. Pelbagai jenis ikan kap dapat ditemui di bahagian Asia Timur dimana ia biasanya dijadikan sebagai makanan.

Ikan ini merupakan ikan air sejuk dan kemampuannya untuk mengadaptasi dalam pelbagai iklim membolehkan ikan ini dieksport pula ke pelbagai negara termasuklah Jepun. Malah, mutasi warna badannya juga telah berlaku sejak sekian lamanya. Menurut sejarah, ikan ini telah dibela untuk tujuan mutasi warna badannya di China sejak beratus tahun tahun lamanya.

Tiada tarikh khusus yang mencatatkan tahun bilakah ikan koi mula dieksport ke Jepun. Ikan ini mula dipelihara di Jepun sekitar tahun 1700-an lagi orang para petani. Ikan ini menjadi pilihan kerana keunikan corak pada badannya.

Namun, ikan ini dipercayai mula dibela untuk tujuan mutasi warnanya sekitar tahun 1820 di bandar Ojiya di daerah Niigata yang terletak di pantai timur laut Pulau Honshu. Walau bagaimanapun, orang luar Jepun hanya mengetahui mengenai industri penternakan ikan ini sehinggalah pada tahun 1914. Pada tahun tersebut, ikan koi dari Niigata ini telah dipersembahkan dalam sebuah pameran tahunan yang diadakan di bandar Tokyo.

Bermula daripada saat itu, ikan koi mula mendapat permintaan daripada peminat ikan di seluruh Jepun. Bermula daripada hanya beberapa ekor ikan koi, ianya telah membiak dan menghasilkan pelbagai variasi ikan koi yang baru. Tidak lama kemudian, hobi membela ikan koi tersebar pula ke serata dunia.

Ikan ini biasanya dipelihara di dalam kolam kerana saiz ikan ini yang besar. Dari segi harga pula, ikan koi adalah antara ikan peliharaan yang termahal di dunia. Walaupun segelintir ikan koi mempunyai warna keemasan pada badannya, ikan koi sama sekali tiada kaitan dengan ikan emas.

Bagi peminat ikan koi di Jepun, mereka sangat serius dalam penjagaan ikan ini untuk mendapatkan baka yang terbaik. Seperti juga anjing yang akan melalui proses persenyawaan terpilih untuk mendapatkan ciri atau sifat (trait) terbaik padanya, ikan koi juga begitu.

Malah, setiap tahun juga akan diadakan satu pertandingan untuk memilih ikan koi yang terbaik. Para juri dan bakal pembeli akan melihat kepada beberapa ciri pada ikan koi tersebut seperti bentuk tubuhnya, saiz, kesihatan kulitnya dan pergerakan ikan tersebut di dalam air. Namun, ciri paling penting yang akan dilihat adalah corak pada tubuhnya.

Ikan koi terbaik semestinya mempunyai imbangan antara warna dan juga corak pada tubuhnya. Sebagai contoh, terdapat ikan koi yang memmpunyai corak bintik-bintik biru, satu tompokan besar berwarna merah pada bahagian belakang badan, warna emas berkilauan dan sebagainya.

Walau bagaimana, bagi peminat ikan koi, ketiga-tiga variasi berikut biasanya yang akan menentukan menjadikan seekor ikan itu lebih bernilai tinggi dan terpilih untuk menjadi pemenang bagi sesuatu pertandingan:

Sama seperti anjing, ikan koi juga disenyawakan melalui proses persenyawaan terpilih untuk mendapatkan baka koi yang terbaik. Biasanya, saiz dan warna tubuhnya akan menjadi pilihan utama sebelum dua ekor ikan koi akan disenyawakan.

Ikan koi mempunyai 6 jenis sel warna pada kulitnya iaitu merah, kuning, hitam, putih, biru dan metallic. Untuk menghasilkan warna merah-jingga seperti ikan yang berharga $1.8 juta di atas, anda perlu memilih seekor ikan yang mempunyai ikan berwarna putih dan ikan yang mempunyai sel kulit berwarna merah yang menghasilkan tompokan yang besar pada badan.

Warna merah dan putih merupakan dua warna penting bagi masyarakat Jepun. Malah, bendera negara ini juga terdiri daripada 2 warna ini. Kedua warna ini menggambarkan kegembiraan dan kesucian.

Jika dibandingkan dengan kucing dan anjing, untuk mendapatkan ikan koi yang mempunyai corak dan warna tertentu lebih sukar dan rumit. Hal ini kerana seekor ikan koi boleh menghasilkan beratus anak ikan sepanjang hayatnya. Oleh itu, seorang penternak ikan koi perlulah begitu teliti dalam proses ini.

Sebagai contohnya, seorang penternak bermula dengan 3 juta ekor anak ikan koi. Daripada jumlah ini, hanya 15,000 ekor ikan sahaja yang akan dibela sehingga mencapai umur satu tahun dan dikacukkan. Daripada jumlah ini pula, kemudian 1,000 ekor ikan sahaja akan dibela sehingga mencapai umur 2 tahun.

Sudah tentu proses ini sangat rumit dan perlu mengambil masa yang lama. Sebagai contoh, penternak ikan koi yang berjaya menjual ikan tersebut pada harga $1.8 juta terpaksa menunggu sehingga 9 tahun sebelum menjual ikan tersebut pada satu acara lelongan.


Senarai 20 Warga China Yang Diharamkan Daripada Melancong Akibat Berkelakuan Buruk

Pejabat Pelancongan Kebangsaan China baru-baru ini mengeluarkan peraturan perjalanan baru yang menyatakan bahawa apabila pelancong China berkelakuan 'tidak bertamadun' semasa dalam tempoh ini, mereka akan dihadkan atau diharamkan daripada keluar negara pada masa depan.

Topik "20 pelancong disenarai hitamkan" menjadi trend di platform Sina Weibo pada Ogos 2018. Namun kes-kes ini dikira terpencil bagi negara lain kerana liputan tidak tersebar luas.

Sebuah blog Weibo yang popular oleh penyiar CCTV negara menjawab soalan-soalan yang ramai pengguna ingin tahu, iaitu siapakah gerangan 20 orang yang telah disenarai dan apakah yang telah mereka lakukan?

CCTV bukan sahaja memberikan butiran lanjut mengenai insiden yang mencetuskan penyeneraian hitam ini, tetapi juga menyediakan nama penuh dan bandar kediaman mereka.

50% daripada keseluruhan kes yang disenarai hitam adalah berkaitan dengan pertengkaran berkaitan tempat duduk.

60% daripada pelancong yang  disenaraihitamkan adalah disebabkan oleh tingkah laku mereka di atas kapal terbang atau di lapangan terbang.

Dari semua kes, 40% berlaku semasa perjalanan di tanah besar China sendiri. Daripada semua pelancong, 9 daripadanya adalah wanita dan 11 orang lagi adalah lelaki.

iluminasi.com kongsikan 20 individu yang diharamkan daripada melancong oleh kerajaan China.

Dua penumpang China menyerang kru pesawat Air Asia dalam perjalanan dari Bangkok ke Nanjing dalam perselisihan mengenai tempat duduk mereka pada hujung tahun 2014.

Penumpang yang berang ini telah mencetuskan begitu banyak kekacauan di atas pesawat, malah mencurahkan mi panas kepada pramugari. Disebabkan ini, pesawat terpaksa kembali ke Bangkok untuk mengusir penumpang biadab ini daripada pesawat.

Kedua-dua penumpang dalam senarai hitam itu adalah seorang lelaki dari wilayah Jiangsu bernama Mr W. dan seorang wanita dari Anhui bernama Puan Z.

Seorang lelaki dari Beijing, Z, cuba membuka pintu kecemasan dalam sebuah kapal terbang yang menunggu penerbangan ke Beijing di lapangan terbang Kunming Yunnan pada tahun 2015.

Ini bukan satu-satunya kes seperti ini, terdapat banyak kes pelancong China membuka pintu keluar kecemasan pesawat selama beberapa tahun yang lalu.

Encik L. dari Shaanxi tidak lagi dibenarkan untuk melancong selepas dia memanjat patung seorang askar Tentera Merah di taman peringatan wilayah Shaanxi untuk mengambil gambar pada April 2015.

Dua wanita Cina disenaraihitamkan daripada melancong selepas menyebabkan kekacauan dalam kapal terbang dari Dalian ke Shenzhen, sehinggakan pesawat Shenzhen Airlines terbabit harus membuat pendaratan kecemasan.

Kedua-dua wanita itu dikatakan tidak berpuas hati tentang tempat duduk mereka.

Seorang lelaki dari Sichuan memutuskan untuk memanjat salah satu patung utama di taman Qinghai untuk mengambil gambar.

Dia kemudiannya memuat naik gambar tersebut ke media sosial, yang mana menurut CCTV, "memberikan pengaruh buruk terhadap masyarakat".

Tiga wanita dan seorang lelaki dari Sichuan dan Chongqing dimasukkan ke dalam senarai hitam pelancong China apabila enggan menaiki kapal terbang mereka dan menyanyikan lagu kebangsaan di lapangan terbang Bangkok.

Insiden ini berlaku selepas penerbangan mereka mengalami kelewatan selama 10 jam akibat cuaca buruk. Bersama-sama dengan pelancong China yang lain, keempat-empat mereka mencetuskan kekecohan yang agak besar di lapangan terbang tersebut.

Seorang pengembara lelaki dari Hunan yang menyertai lawatan sehari ke Gunung Qingcheng berasa sangat kecewa kerana dia terpaksa membayar tiket kanak-kanak untuk anaknya yang mempunyai ketinggian melebihi 1.2 meter.

Berang dengan kakitangan tempatan, dia kemudiannya mencederakan seorang pemandu pelancong.

Encik R. dari Shanghai mendapati dirinya sebagai salah seorang yang disenaraihitamkan selepas bertengkar dengan seorang pekerja di sebuah kedai serbaneka di Sapporo, Jepun.

Kejadian berlaku apabila dia membuka bungkusan makanan di kedai tersebut sebelum membayar. Pekerja kedai tersebut kemudiannya memberitahu dia dan isterinya bahawa adalah tidak dibenarkan untuk makan di dalam kedai.

Encik R didakwa menyerang lelaki itu, yang kemudiannya mengalami kecederaan di bahagian wajah.

Dua wanita dan seorang lelaki dari Sichuan diharamkan daripada melancong selepas diusir daripada sebuah kapal terbang di Kemboja kerana mencetuskan kekecohan disebabkan tempat duduk mereka.

Encik Y. dari Hubei menghina dan menyalahkan pemandu pelancong ketika lawatan pelancongan ke Taiwan apabila dia tidak berpuas dengan pengaturan tempat duduk makan malam.

Pengembara lelaki dari Yunnan yang mengambil bahagian dalam perjalanan berkumpulan di Taiwan telah mengambil 0.5 kilogram terumbu karang secara haram.

Tindakan ini telah melanggar undang-undang alam sekitar tempatan di wilayah Taidong, menyebabkan dia disenaraihitamkan.

Seorang lelaki dan wanita dari Heilongjiang mengancam untuk membunuh pemandu pelancong mereka ketika bertengkar mengenai pengaturan tempat duduk bas mereka di bandar Sanya di wilayah Hainan China.

Kejadian itu dirakamkan yang kemudiannya tular di media sosial di China.

Sehingga kini, 169 orang warga China telah disenaraihitamkan kerajaan China.

Mereka yang tersenarai ini dilarang daripada melakukan sebarang perjalanan atau melancong selama tempoh minimum tiga tahun, di mana pelbagai organisasi dan institusi, seperti kastam, pemeriksaan dan kuarantin serta pejabat kawalan sempadan akan dimaklumkan mengenai tindakan mereka.

Institusi-institusi ini kemudiannya diberikan kuasa untuk menghalang individu-individu ini daripada ke luar negara, menaiki kapal terbang atau menyertai kumpulan pelancongan.

Tempat-tempat lain seperti taman-taman negara juga mempunyai hak untuk tidak membenarkan individu-individu ini untuk masuk ke premis mereka.

Ramai netizens di Weibo yang memuji tindakan penyenaraian hitam itu dan berasakan bahawa ia harus diubah kepada larangan perjalanan tetap bagi mereka yang menunjukkan kelakuan melampau ketika melancong.

"Kita sepatutnya melaksanakan peraturan ini lebih awal. Mereka ini benar-benar memalukan," kata seorang netizen


Kisah Sultan Baibar I - Daripada Hamba Menjadi Sultan Mesir Syria

Sultan Baibar I (yang juga dieja sebagai Baybar) adalah Sultan yang terkenal dan sering dikenang kerana kepimpinannya dalam ketenteraan. Kepimpinannya itu terserlah terutamanya ketika melawan Tentera Salib dan kaum Mongol.

Selain itu, Sultan Baibar I juga dikenali dengan kemahiran diplomatiknya. Beliau sering dirujuk sebagai salah satu Sultan paling terkenal dalam Kesultanan Mamluk yang memerintah Mesir dan Syria pada zaman Abad Pertengahan.

Sultan Baibar I adalah Sultan Mamluk yang keempat memerintah Mesir dan Syria, umumnya beliau dianggap oleh ahli sejarah sebagai pengasas kepada Dinasti Bahri.

Selain itu, Sultan Baibar I juga telah memperluaskan sempadan penguasaan Kesultanan Mamluk, hasil daripada kejayaannya memimpin pasukan tentera dan kemahirannya dalam mengendalikan urusan berkaitan diplomatik.

Nama penuh Sultan Baibar I ialah al-Malik al-Zahir Rukn al-Din Baibar al-Bunduqdar dan beliau bermazhab ahlussunnah. Beliau dilahirkan di negara Turki Kipchak di sebelah utara Laut Hitam. Kira-kira pada tahun 1242, Turki Kipchak telah diserang oleh kaum Mongol dan Baibar I adalah salah seorang daripada tawanan perang yang dijual sebagai hamba.

Beliau akhirnya dibeli oleh Sultan as-Salih Najm al-Din Ayyub, Sultan Dinasti Ayyubid yang memerintah Mesir dan Syria. Baibar I kemudian dihantar untuk menjalankan latihan ketenteraan di salah sebuah pulau di Sungai Nil bersama-sama dengan hamba-hamba lain yang dibeli oleh Sultan as-Salih Ayyub.

Semasa latihannya, Baibar I mempamerkan kehebatannya sebagai tentera yang luar biasa. Apabila tamat sahaja pengajian, beliau diberi kemerdekaan dan dilantik sebagai komandan pasukan pengawal peribadi Sultan as-Salih Ayyub.

Pada tahun 1249, berlakunya Perang Salib Ketujuh yang diketuai oleh raja Perancis iaitu Louis IX di Damietta, Mesir. Bandar pelabuhan itu akhirnya berjaya ditawan pada bulan Jun dan tentera salib mula berarak pula ke Kaherah pada bulan November setelah berita kematian Sultan as-Salih Ayyub tersebar.

Walau bagaimanapun, tentera salib gagal dalam misi menakluki Mesir. Pada bulan Februari 1250, mereka ditewaskan di Pertempuran Al-Mansurah dan Raja Louis IX berjaya ditangkap. Sebanyak 800,000 syiling emas dibayar sebagai wang tebusan untuk membebaskan Raja Perancis itu.

Ketika itu Baibar I adalah salah seorang komandan tentera Dinasti Ayyubid dan ini merupakan kemenangan utamanya sebagai ketua tentera.

Bagi Dinasti Ayyubid, as-Salih Ayyub adalah sultan terakhir yang berjaya memerintah Mesir dan Syria dengan berkesan. Penggantinya iaitu al-Muazzam Turanshah hanya memerintah untuk masa yang singkat dan telah dibunuh oleh Kesultanan Mamluk.

Apabila Dinasti Ayyubid digulingkan, Dinasti Mamluk pula mula berkuasa. Sultan pertama dinasti itu ialah Aybak, yang tidak disenangi oleh Baibar I. Akhirnya, Baibar I telah melarikan diri ke Syria dan tinggal di sana untuk beberapa tahun.

Pada tahun 1260, Baibar I telah diundang untuk kembali ke Mesir oleh Sultan Mamluk yang ketiga iaitu Saif ad-Din Qutuz. Pada tahun yang sama juga tentera Mongol sedang melakukan persiapan untuk menakluk Mesir. Konflik antara kedua-dua kuasa besar ini memuncak ketika berlakunya Pertempuran Ain Jalut yang berlaku di Lembah Jezreel, Palestin.

Dalam pertempuran itu, Baibar I telah menjadi ketua tentera Mamluk dan berjaya membuktikan kehebatannya dalam perperangan. Tentera Mamluk telah berjaya mengalahkan tentera Mongol. Namun, Sultan Saif ad-Din Qutuz tidak lama menikmati kemenangannya itu apabila dia dibunuh ketika dalam perjalanan balik ke Mesir oleh sekumpulan pemberontak yang diketuai oleh Baibar I.

Berikutan kematian Sultan Saif ad-Din Qutuz, Baibar I telah diangkat menjadi Sultan Mamluk yang seterusnya. Salah satu matlamat utama beliau selaku seorang sultan adalah untuk memerangi dan menghalau saki-baki tentera salib yang berada di Syria. Baibar I ingin menjadi seperti pemimpin Islam yang hebat iaitu Salahuddin al-Ayubi.

Beliau telah menguatkan kedudukan tentera Mamluknya di Syria dan menyerang tentera salib dari tahun 1265 hingga 1271. Satu demi satu kubu kuat tentera salib termasuk di Arsuf, Jaffa dan Antioch telah jatuh ke tangan tentera Mamluk.

Walaupun sebilangan kecil tentera salib masih lagi berada di negeri-negeri Levant (Cyprus, Mesir, Iraq, Jordan, Lebanon, Palestine, Syria, dan Turki), kempen ketenteraan Baibar I telah menandakan berakhirnya perjuangan tentera salib sebagai kuasa besar dalam dunia politik di rantau itu.

Selain tentera salib, Baibar I juga mengadakan kempen menentang Mongol, Kristian Armenia, Markuria di Nubia serta beberapa anggota Hashshashin yang masih tersisa.

Walaupun Baibar I berjaya membuktikan dirinya sebagai seorang pemimpin tentera yang cemerlang, beliau juga mampu menggunakan diplomasi apabila berhadapan dengan kuasa asing.

Sebagai contoh, sultan itu berjaya mengekalkan hubungan baik mereka dengan Empayar Byzantium. Selain itu, perjanjian komersial antara Mesir dan negara asing seperti Aragon (timur laut Sepanyol), Leon (Portugal) dan Castile (Sepanyol) telah ditandatangani semasa pemerintahan Baibar I.

Selain perhubungan luar negara, Sultan Baibar I juga mahir dalam mengendalikan hal ehwal dalam negeri. Antara pencapaian paling ketara Baibar I ialah penubuhan perkhidmatan pos laju antara Kaherah dan Damsyik serta pelantikan ketua-ketua hakim yang mewakili empat sekolah utama bidang undang-undang Islam. Selain itu, infastruktur penting seperti terusan dan pelabuhan juga dibina dan diperbaiki.

Sultan Baibar I yang hebat itu telah meninggal dunia di Damsyik pada tahun 1277. Menurut beberapa sumber, kematian Sultan Baibar I itu adalah disebabkan kesilapan yang tidak disengajakan. Beliau telah meminum secawan minuman yang mengandungi racun tetapi sebenarnya ditujukan kepada orang lain.

Sultan Baibar I dari Dinasti Kesultanan Mamluk itu telah disemadikan di bawah kubah Perpustakaan Al-Zahiriyah di Damsyik yang diasaskan oleh beliau sendiri.


7 Baka Kucing Unik Dan Paling Rare Yang Jarang Diketahui

Sesetengahnya muncul akibat mutasi yang tidak disengajakan dan sebahagiannya hasil kerja manusia yang mengambil tempoh beberapa generasi.

Para pembiak kucing boleh menjadi tersangat kreatif dengan menghasilkan baka-baka baru seperti berbulu pendek, botak, mata kuning, kucing yang kelihatan seperti harimau dan harimau dengan telinga bergulung dan kaki pendek.

iluminasi.com kongsikan 7 baka kucing yang unik dan sangat jarang diketahui.

Bulu kucing ini kelihatan sangat berpintal, yang memberikan nama kepada baka ini. Namun, kelembutan bulunya adalah sama seperti kucing yang lain.

Bulu kucing ini tidak pernah disikat selepas dimandikan bagi mengekalkan kecantikan semulajadi bulunya. Kucing American Wirehair mempunyai rasa tahu yang sangat tinggi dan mudah menyesuaikan diri dengan perubahan.

Kucing Sokoke Afrika kelihatan seakan-akan seekor Cheetah. Ia mempunyai bintik-bintik di badan, saiz telinga yang besar dan tersangat aktif.

Baka ini muncul pada akhir tahun 1970-an dan menjadi popular di seluruh Eropah dengan begitu pantas.

Kucing Sokoke adalah sangat berdikari dan mudah dijaga tetapi pemiliknya perlu memastikan baka ini mempunyai ruang yang cukup untuk bermain.

Baka kucing Nebelung berasal dari kucing biru Rusia. Kucing Nebelung muda boleh berperilaku agak agresif terhadap tetamu tetapi ia sangat baik kepada pemiliknya.

Nebelung adalah sejenis kucing domestik yang jarang ditemui. Ia mempunyai badan yang panjang, mata berwarna hijau yang besar, bulu panjang dan padat.

Antara ciri menarik lain mengenai baka ini adalah bahawa ia mempunyai suara yang sangat tenang. Nebelung bermaksud "makhluk kabus" dalam bahasa Jerman, menggambarkan penampilan kucing ini yang unik.

Kucing Minuet adalah hasil daripada kacukan kucing Munchkin dan Parsi.

Kucing ini tidak memerlukan apa-apa jenis penjagaan khusus dan kecerdasan tinggi baka ini serta tidak agresif menjadikan Minuet sebagai haiwan kesayangan yang ideal.

Pada asalanya kucing ini dipanggil dengan nama kucing Napoleon, kerana baka ini tersangat pendek, seperti Napoleon Bonaparte.

Chantilly-Tiffany adalah kucing yang mempunyai bulu seperti sutera yang panjang berwarna coklat dan mata kuning.

Kucing baka ini tersangat pintar, mesra, dan mempunyai sikap yang baik terhadap kanak-kanak.

Ia juga tidak memerlukan banyak penjagaan khas dan satu-satunya perkara yang perlu anda lakukan adalah menjaga bulu panjang kucing ini dengan baik.

Kucing Bombay kelihatan seperti Bagheera dalam cerita Mudygli Rudyard Kipling. Walaupun namanya adalah nama sebuah bandar di India, namun kucing ini tidak dibiakkan di India dan berasal dari Amerika Syarikat.

Penampilan kucing Bombay sangat menarik, dengan mata berwarna kuning dan bulu halus berwarna gelap, membuatkannya kelihatan seperti harimau kumbang.

Walau bagaimanapun, penampilan kucing Bombay tidak menghalang kucing ini daripada menjadi haiwan kesayangan yang sangat baik.

Perkara yang paling menarik tentang kucing Selkirk Rex ini sudah tentulah bulunya yang keriting secara kekal.

Ia merupakan gabungan dari kucing baka Parsi, British dan beberapa baka eksotik dengan gen bulu keriting yang dominan.

Kucing Selkirk Rex kelihatan seperti beruang kecil dan mempunyai personaliti yang setia serta baik. Bulu kucing ini perlu dijaga setiap hari, jika tidak, masalah besar akan timbul.


10 Fakta Mengenai Sungai Nil yang Membentuk Empayar Mesir Purba

Sungai Nil yang berukuran hampir 6,719 km panjang ini dianggap sebagai sungai terpanjang di dunia walaupun sering diperdebatkan ukurannya dengan Sungai Amazon. Sungai Nil merentasi sembilan buah negara di seluruh benua Afrika.

Walaupun perkara ini mungkin dianggap sebagai pengetahun biasa, perairan berliku ini mempunyai banyak lagi kisah menarik yang tidak anda ketahui. Berikut adalah 10 fakta menarik mengenai sungai yang membentuk empayar Mesir purba ini.

Sungai Nil merupakan sumber kehidupan orang Mesir purba dan memainkan peranan penting dalam sejarah negara yang kaya dengan budaya itu. Selain itu, Sungai Nil juga merupakan faktor yang sangat penting dalam pembangunan sosioekonomi dan kejayaan Mesir kuno.

Tanpa Sungai Nil, peradaban kuno yang hebat mungkin tidak wujud memandangkan hujan hampir tidak wujud di Mesir dan sungai itu sahajalah yang menjadi sumber kelembapan untuk aktiviti pertanian.

Sesetengah orang berpendapat bahawa Tasik Victoria yang merupakan tasik utama Afrika, adalah sumber kepada Sungai Nil. Sebahagian yang lain pula mengatakan bahawa Sungai Kagera dan anak sungainya Ruvubu, yang berhulu di Burundi adalah sumber sebenar. Walau bagaimanapun, sumber sebenar Sungai Nil masih menjadi misteri sehingga hari ini.

Sungai Nil adalah lebuh raya yang menggabungkan beberapa negara bersama, selain merupakan faktor yang penting untuk aktiviti perdagangan dan pengangkutan. Hingga abad ke-19, perjalanan darat adalah sesuatu yang agak sukar untuk digunakan di rantau ini.

Kapal dan bot adalah cara utama untuk mengembara, berniaga dan membawa barangan ke seluruh Afrika dan Sungai Nil merentasi sembilan negara di benua ini.

Selain merupakan sumber air yang utama, Sungai Nil juga menawarkan kesuburan tanah yang baik untuk penanaman sumber makanan. Ini menjadi sebab utama mengapa ramai penduduk Mesir yang memilih untuk tinggal berhampiran sungai itu.

Selain tanah yang subur, penduduk tempatan juga menggunakan tombak dan jaring untuk menangkap ikan dan memerangkap burung yang terbang dekat dengan permukaan air.

Begitu banyak perkara yang kita ketahui mengenai tentang sejarah Mesir kuno adalah melalui catitan dan rekod yang dihasilkan di atas daun papirus. Daun papirus ini berasal daripada sejenis tumbuhan yang banyak terdapat di sepanjang sungai ini.

Salji yang mencair dan hujan musim panas yang lebat di Pergunungan Ethiopia akan menyebabkan air di tebing Sungai Nil di Mesir melimpah hingga ke tanah gurun yang rata. Perkara ini menyebabkan berlakunya banjir besar setiap tahun dan begitu dinanti-nantikan oleh masyarakat Mesir purba.

Sebab mengapa Sungai Nil tidak lagi berlaku banjir seperti dahulu adalah kerana siapnya pembinaan Empangan Tinggi Aswan pada tahun 1960-an.

Sehinggalah Empangan Tinggi Aswan dibina, banjir tahunan di Sungai Nil berlaku antara bulan Jun dan September. Musim banjir ini disebut oleh penduduk Mesir purba sebagai Akhet.

Penduduk Mesir purba percaya banjir besar yang berlaku itu adalah disebabkan Dewi Mehet-Weret, yang menandakan sebagai kedatangan tahunan Dewa Hapi yang membawa kesuburan pada tanah di situ.

Walaupun Hapi merupakan Dewa yang dihormati oleh penduduk yang tinggal berhampiran Sungai Nil, namun tuhan yang paling berkait rapat dengan sejarah dan kebudayaan sungai itu adalah Osiris. Dewa Osiris telah dibunuh oleh saudaranya Seth di tebing Sungai Nil dan menjadi raja kepada Dunia Selepas Kehidupan.

Oleh sebab itu, Sungai Nil juga merupakan bahagian penting dalam kehidupan rohani orang-orang Mesir purba. Mereka percaya sungai ini adalah laluan antara hidup dan mati. Itulah sebabnya semua perkuburan Mesir dibina di bahagian barat Sungai Nil. Mereka percaya bahawa barat adalah tempat kematian memandangkan tuhan matahari Ra akan terbenam di bahagian barat setiap hari.

Orang Mesir kuno mengamalkan satu sukan air yang popular iaitu Tombak Air. Pengetahuan moden mengenai sukan ini datangnya daripada kajian sebuah kubur Mesir purba.

Terdapat catitan dan lukisan yang menunjukkan kapal kecil membawa sekumpulan lelaki sedang memegang galah panjang. Beberapa lelaki akan menggunakan galah itu untuk mengemudi kapal mereka, manakala beberapa yang lain pula akan berdiri dan cuba untuk menjatuhkan pihak lawan mereka menggunakan galah masing-masing.

Buaya telah tinggal di Sungai Nil selama beribu-ribu tahun lamanya dan mereka tidak suka apabila manusia menghampiri mereka. Buaya diketahui sering menyerang manusia dengan kerap, terutamanya mereka yang mandi, memancing atau membasuh di tepi sungai. Dianggarkan sekitar 200 kes serangan buaya yang dilaporkan berlaku di Sungai Nil setiap tahun.


Pahlawan Jambu Dalam Sejarah Korea Purba - Hwarang

Hwarang merupakan kumpulan pahlawan kuno yang luar biasa dari Silla, salah satu daripada 3 kerajaan di rantau semenanjung Korea. Mereka adalah pahlawan elit yang dipilih daripada keluarga berstatus tinggi dan dilatih sejak dari kecil lagi untuk menjadi kesatria.

Hwarang juga telah diberikan pendidikan piawaian tertinggi dan diajar mengenai tingkah laku yang memelihara kehormatan mereka semasa pertarungan. Mereka bukanlah jenis pahlawan yang mementingkan sifat machoatau menunjuk-nunjuk keberanian.

Mereka yang juga dikenali sebagai "Pahlawan Bunga" ini kebanyakannya adalah anak kacukan dan mempunyai penampilan menarik, sama seperti yang digambarkan di dalam siri drama-drama Korea Selatan yang popular. Akan tetapi, apakah lagi kisah yang kita ketahui mengenai pahlawan kacak dan 'jambu' ini?

Hwarang adalah sebuah organisasi elit untuk lelaki muda yang wujud dalam sebuah kerajaan kuno yang memerintah bahagian tengah dan selatan Semenanjung Korea sejak abad pertama SM hingga abad ke-10 Masihi.

Perkataan "Hwarang" adalah gabungan daripada dua perkataan iaitu 'hwa' yang bermaksud bunga dan 'rang' yang membawa maksud lelaki. Walaupun tidak banyak sumber utama yang menceritakan mengenai sejarah Hwarang ini ditemui, namun sumber sekunder yang diperolehi ahli sejarah sudah cukup untuk mengetahui kisah di sebalik organisasi ini.

Salah satu topik hangat yang sering dibincangkan oleh para pengkaji adalah fungsi sebenar organisasi ini. Walaupun ia kenali sebagai sebuah organisasi ketenteraan, ramai yang berpendapat mereka juga mempunyai peranan penting dalam bidang keagamaan di Silla.

Mengikut sumber yang ada, Hwarang sebenarnya telah ditubuhkan sejak kurun ke-6 SM lagi. Sebelum itu, organisasi itu dikenali sebagai Wonhwa (bermaksud 'bunga asli'). Walaupun penubuhan Wonhwa mempunyai tujuan yang sama dengan Hwarang, namun organisasi ini hanya dianggotai oleh wanita sahaja.

Organisasi Wonhwa ini terbahagi kepada dua kumpulan yang diketuai oleh dua orang wanita iaitu Nammo dan Junjeong. Kedua-dua pemimpin kumpulan itu kemudian menjadi iri hati terhadap satu sama lain, sehingga menyebabkan pergaduhan antara mereka.

Pergaduhan itu berakhir dengan Nammo dibunuh oleh Junjeong. Junjeong kemudian telah dijatuhkan hukuman mati di atas kesalahan yang dilakukannya dan organisasi Wonhwa telah dibubarkan.

Tidak lama selepas pembubaran Wonhwa, Raja Silla yang ingin memperkuatkan sistem ketenteraan di negaranya telah memutuskan untuk membentuk sebuah lagi organisasi seperti Wonhwa. Walau bagaimanapun, raja itu tidak mahu kesilapan yang sama dilakukan oleh organisasi Wonhwa berulang lagi.

Kali ini, ahli-ahli institusi telah memilih untuk merekrut anak-anak lelaki daripada golongan bangsawan yang mempunyai moral yang baik untuk membentuk organisasi Hwarang. Remaja dan kanak-kanak bangsawan ini dipilih dan dilatih supaya dapat berkhidmat untuk negara mereka kelak.

Melalui catitan sejarah, banyak jeneral dan tokoh politik yang terkenal semasa zaman Korea purba bermula sebagai anggota Hwarang semasa mereka kecil. Bagi menjaga reputasi, mereka sentiasa kelihatan segak dan sangat berhati-hati dengan penampilan mereka.

Pada zaman moden, lelaki yang menjaga kecantikan dan ketelitian pemakaian ini mungkin disebut sebagai lelaki metro seksual. Anggota Hwarang juga diketahui sering membakar kemenyan atau bau-bauan agar mencipta aroma yang wangi ketika melakukan aktiviti atau operasi yang diberikan.

Beberapa sumber sejarah lain juga menyatakan anggota-anggota Hwarang ini sering mengadakan perjumpaan di tempat-tempat yang mempunyai keindahan alam semula jadi seperti gunung-ganang dan sungai-sungai suci. Mereka akan berkumpul untuk menyanyi dan menari bersama.

Selain daripada itu, pengajian agama juga adalah aktiviti penting organisasi ini. Mereka mempraktikkan agama kuno yang mempunyai ajaran campuran Buddhisme, Konfusianisme dan Taoisme, lama sebelum kedatangan ketiga-tiga agama itu di Semenanjung Korea.

Hwarang juga dikehendaki untuk berlatih dalam seni perang dan mempersiapkan diri mereka sebagai pahlawan apabila diperlukan. Sebagai contoh, salah seorang jeneral Silla yang terkenal iaitu Kim Yushin adalah seorang anggota Hwarang.

Dalam kempen ketenteraannya, dia pernah membantu Silla dalam usaha untuk menyatukan Korea. Kim Yushin juga pernah mengetuai pasukan tentera untuk menentang kerajaan Baekje (juga disebut sebagai Paekche) yang merupakan musuh utama mereka.

Para pahlawan Hwarang juga mempelajari teks peraturan tingkah laku dan etika. Antara tulisan-tulisan ini adalah termasuk Lima Peraturan Perhubungan, Enam Jenis Kesenian, Tiga Penyelidikan Ilmiah dan Enam Cara Perkhidmatan Kerajaan. Daripada semua tulisan ini, Lima Peraturan Perhubungan adalah peraturan utama Hwarang.

Lima Peraturan Perhubungan ini ditulis oleh seorang sami bernama Wongwang yang mengandungi unsur-unsur Buddhisme dan Konfusianisme. Antara yang terkandung dalam Lima Peraturan Perhubungan adalah seperti berikut:

Organisasi Hwarang ini akhirnya semakin dilupakan dan hampir hilang sepenuhnya daripada sejarah. Walau bagaimanapun, penemuan naskah yang berjudul The Chronicles of the Hwarang pada tahun 1980-an telah mencetuskan minat baru dalam sejarah Hwarang dan membangkitkan semula semangat nasionalisme di kalangan penduduk Korea.

Kini, populariti Hwarang semakin meningkat dalam masyarakat Korea. Satu corak seni bela diri Taekwondo telah diberi nama Hwa-rang sempena organisasi purba Korea ini. Selain itu, satu siri televisyen terkenal di Korea iaitu Hwarang: The Poet Warrior Youth yang disiarkan pada tahun 2016 hingga 2017 juga mendapat sambutan hangat.


9 Ciptaan Dahsyat Yang Mampu Mengubah Kehidupan Namun Dihasilkan Separuh Jalan

Pereka dan pencipta telah wujud sejak lama dahulu. Dari pertama kali manusia menyalakan api hinggalah kepada penciptaan telefon pintar yang anda gunakan untuk membaca artikel ini, penemuan dan penciptaan memainkan peranan yang sangat penting dalam menjadikan kehidupan seharian kita lebih mudah.

Namun begitu, beberapa ciptaan yang dicatatkan yang mampu merevolusikan dunia, tak sempat dilihat oleh kita pada hari ini. iluminasi.com kongsikan 9 ciptaan dahsyat yang mampu mengubah hidup manusia namun gagal dihasilkan.

Wilhelm Reich, seorang saintis yang menyedari bahawa kemarau memberi kesan kepada penuaian blueberry di negeri Maine, telah mencipta rekaan yang digelar sebagai "Cloudbuster."

Mungkin namanya kedengaran seperti fiksyen, namun menurut Bangor Daily News yang membuat liputan ketika percubaan pertama mesin ini, tidak ada ramalan untuk hujan di kasawan sekitar.

Dalam masa beberapa jam selepas mesin ini dihidupkan, awan ribut terbentuk dan membawa hujan 0.64 sentimeter membasahi bumi.

Namun, teknologi yang dicipta oleh Wilhelm ini kelihatan seperti mengancam sesetengah institusi kerajaan, membuatkan penyelidikannya dihentikan dan kerja serta prototaipnya dirampas.

Sejak itu, tiada ujian kedua yang dilakukan oleh mesin Cloudbuster ini. Namun, jika ia dibangunkan, kekurangan makanan mungkin tidak lagi wujud di seluruh dunia pada hari ini.

Tenaga nuklear pernah menjadi cara yang sangat kontroversial dalam menjadi pembekal tenaga dalam jumlah yang besar ke kawasan kejiranan di seluruh dunia.

Dengan keupayaan manusia untuk memanfaatkan sekecil-kecil kuasa nuklear, seluruh komuniti mungkin dapat menikmati tenaga elektrik untuk jangka masa yang tidak terhingga.

Struktur untuk teknologi ini pada ketika itu hanyalah sebuah seperti bangsal yang akan diletakan di tengah-tengah kawasan.

Ia akan menjadi hab tenaga untuk keseluruhan kawasan, membekalkan beberapa blok penduduk dengan tenaga elektrik secara serentak.

Dan yang paling penting, ia sepatutnya menjadi penyelesaian percuma atau kos rendah untuk tenaga tanpa had, yang akan menyelamatkan semua orang dari bil elektrik semasa yang sangat tinggi.

Namun, apabila teknologi ini berada di ambang mencapai fasa pengeluaran yang boleh dipasarkan, pelabur tiba-tiba hilang minat dan teknologi ini seolah-olah hilang daripada pandangan.

Pada akhir tahun 1990-an, General Motors adalah yang pertama melancarkan dan memasarkan kenderaan elektrik sepenuhnya.

Walaupun ini mungkin tidak begitu mengagumkan memandangkan jumlah kenderaan hibrid yang wujud pada hari ini, namun kenderaan ini adalah yang pertama seumpamanya.

Walaupun dengan pendekatan yang lebih liberal pada hari ini dalam menggabungkan enjin gas dengan kereta yang boleh beroperasi hanya dengan kuasa elektrik, namun masih tiada kereta yang dipasarkan yang mampu berfungsi tanpa minyak.

GM EV1 tidak dicipta untuk meraih kejayaan yang besar di mana hanya 800 unit sahaja yang dihasilkan untuk permulan.

Walau bagaimanapun, menurut laporan pada masa itu, GM percaya bahawa pelanggan tidak berpuas hati dengan kuasa bateri, membuatkan GM memutuskan bahawa mereka akan menghentikan pengeluarannya dan menggantikan dengan kereta berkuasakan petrol.

Terdapat kepercayaan bahawa walaupun GM mungkin menjual sebahagian besar daripada saham kenderaan berkuasa elektrik ini, motif sebenar mereka dalam menghentikan pengeluaran GM EV1 adalah kerana tekanan yang sangat hebat daripada syarikat minyak gergasi.

Dengan penyakit jantung menjadi pembunuh utama di kalangan wanita di dunia pada hari ini, mengetahui bahawa penawar yang sesuai untuk masalah ini pernah wujud satu ketika dahulu, adalah sesuatu yang agak mengejutkan.

Sama seperti mesin Rife yang disenaraikan di bawah, ini adalah satu lagi ciptaan yang telah disekat kerana ia bertentangan dengan rejimen rawatan semasa untuk penyakit jantung pada masa itu.

Menurut Persatuan Perubatan Amerika (AMA), ia bukan sahaja akan merosakkan rawatan itu sendiri tetapi juga doktor yang melaksanakannya.

Pengumuman rasmi yang mereka lakukan secara terbuka menafikan hakikat bahawa terdapat kes-kes penyakit jantung yang berjaya disembuhkan melalui "Teori Bersepadu Penyakit Kardiovaskular Manusia."

Namun, sesetengah pesakit jantung yang mencuba rawatan tersebut melaporkan bahawa keadaan mereka menjadi semakin buruk.

Sering kali disalah anggap sebagai ganja, hemp mendapat reputasi yang buruk oleh mereka yang tidak memahami manfaat sebenarnya.

Anda akan tahu nilai sebenar tumbuhan ini apabila anda mengekstrak etanol dengan banyaknya daripadanya.

Dan sudah tentu, disebabkan oleh kepercayaan bahawa hemp dikaitkan dengan ganja, sumber utama bagi etanol ketika ini adalah daripada jagung.

Akan tetapi, tumbuhan hemp ini boleh menghasilkan lebih banyak etanol berbanding jagung dan ia kurang merosakkan alam sekitar seperti yang dihasilkan oleh jagung.

Pasti semua orang mahukan lebih kilometer bagi setiap isian minyak, dan kebanyakan kereta hibrid yang dihasilkan pada hari ini mampu membawa anda lebih jauh dengan penggunaan minyak yang lebih rendah.

Malangnya, kita masih belum mampu mendekati kejayaan yang dicatatkan oleh mekanik Tom Ogle. Pada tahun 1970-an, pencipta ini mencipta sejenis karburetor baru yang belum pernah dilihat.

Seperti hari ini, syarikat gas dan minyak pada masa itu memonopoli di pasaran. Walaupun karburetor Ogle diuji dan telah terbukti mampu bergerak sejauh 48 kilometer untuk seliter minyak, ciptaannya tidak pernah dihasilkan secara komersial.

Karburetor ini berfungsi dengan menekan petrol menjadi  dalam kepulan wap, yang kemudian disuntik ke dalam ruang pembakaran.

Halangan pelesenan menjadi penyebab mengapa karburetor ini tidak dihasilkan secara besar-besaran untuk digunakan pada kenderaan, dan Tom Ogle meninggal dunia membawa maklumat ciptaannya bersama dengannya.

Pada tahun 1934, Royal Rife telah mencipta mesin yang mampu mengubati kanser.

Pada ketika itu, kanser masih dianggap sebagai virus. Oleh itu, Rife mencipta sejenis sinar laser untuk mensasarkan sel-sel yang dijangkiti secara spesifik dan menghapuskannya. Bunyi macam menipu, kan?

Menurut buku "The Cancer Cure That Worked: 50 Years of Suppression", 14 kes-kes yang didokumentasikan tentang pesakit kanser terminal yang disembuhkan dengan rawatan ini pasti dapat meyakinkan anda bahawa ia benar-benar wujud.

Walau bagaimanapun, apabila Rife enggan bekerjasama dengan ketua Persatuan Perubatan Amerika (AMA), organisasi itu menggunakan pengaruh mereka yang besar dan sumber penuh mereka untuk menjatuhkan rawatan itu.

Kini, tiada dokumentasi jelas yang dapat membuktikan bahawa AMA mempunyai penglibatan langsung dalam penindasan teknologi ini, tetapi rawatan yang berjaya mengubati kanser ini pastinya disekat oleh sesuatu.

Rife menyalahkan pakatan sulit antara AMA dan organisasi perubatan lain untuk menolak tuntutan saintifiknya.

Walaupun bunyinya agak mengejutkan, namun sebenarnya terdapat banyak prototaip berfungsi bagi kenderaan yang boleh bergerak menggunakan air sebagai bahan api.

Dan sudah tentu, anda tidak melihat mana-mana daripada ciptaan ini dihasilkan oleh pengeluar kereta di seluruh dunia.

Salah satu yang paling banyak dicatatkan dan terkenal, adalah kereta yang dihasilkan oleh Stan Meyer. Rekaan hebat ini mampu mencapai kelajuan purata 43 kilometer untuk seliter air.

Rakan-rakan rapat Stan Meyer mengatakan bahawa beliau ditekan dengan begitu hebat untuk menjual paten ciptaannya dan menamatkan penyelidikannya terhadap kereta kuasa air ini.

Tetapi, beliau enggan menyerahkan ciptaannya yang mungkin dapat mengubah dunia ini.

Walaupun rakan sekerja dan sahabat yang sama cuba memberitahu kepada dunia bahawa Stan Meyer telah diracun kerana keengganannya untuk menyerahkan hasil ciptaannya kepada syarikat minyak gergasi, namun kematiannya dilaporkan disebabkan oleh aneurisme otak.

Nikola Tesla boleh dianggap sebagai salah seorang pencipta yang paling terkenal di dunia.

Walaupun segala sesuatu yang dicipta oleh fikirannya tidak mungkin mampu mengubah hidup seseorang, namun elektrik percuma untuk seluruh dunia pastinya akan membuatkan anda teruja.

Selepas berjaya dalam memindahkan elektrik secara tanpa wayar, Nikola menyatakan secara terbuka bahawa beliau sedang membangunkan prototaip yang akan menguatkan fenomena ini dan membekalkan elektrik kepada sebuah kawasan yang besar hanya dengan satu menara tunggal.

Walaupun kebanyakan orang pada masa itu tidak percaya ia akan menjadi kenyataan, dana terhadap projek ini telah dikurangkan dan makmalnya yang menyimpan bahagian-bahagian prototaip serta pelannya telah terbakar secara misteri.

Ini mungkin menjadi penemuan yang paling penting di dunia, yang mana kita tak akan pernah melihat dan merasa.


7 Sebab Mengapa Pelancong Dari China Dikatakan Sangat Biadab

Secara rasmi dikenali sebagai Republik Rakyat China tetapi diberikan nama julukan tak rasmi iaitu "Naga Merah, ia merupakan  negara ke-4 empat terbesar di dunia secara fizikal.

ia juga mempunyai lebih penduduk orang berbanding negara lain di dunia, kira-kira 1.38 bilion manusia yang tinggal di China ketika ini.

Jumlah ini adalah lebih daripada 2 kali bilangan penduduk di Eropah dan hampir 43 kali ganda penduduk di Malaysia. Sarang yang penuh sesak ini mencetuskan banyak masalah bagi mereka yang cuba untuk hidup dan bekerja bersama.

Malah, kanak-kanak membesar menjadi orang dewasa dengan mempelajari cara percakapan dan tingkahlaku yang mana orang luar menganggap sebagai kasar dan menjengkelkan, namun biasa bagi mereka.

Oleh itu, orang-orang China yang ke luar negara untuk melawat negara-negara lain akhirnya mecetuskan pelbagai masalah kerana mereka berkelakuan dengan cara yang sama seperti ketika mereka berada di negara mereka.

Pelancong China terkenal kerana mengabaikan ucapan salam, bertindak dengan cara yang kasar dan tidak sopan serta merosakkan monumen kebangsaan negara lain tanpa rasa bersalah.

Mengapa mereka berkelakuan sebegini? iluminasi.com kongsikan 7 sebab mengapa rakyat China yang melancong ke luar negara berkelakuan sangat buruk.

Sebelum itu, kita harus cuba memahami sejarah China terlebih dahulu untuk lebih mengenali cara pemikiran mereka.

China adalah salah satu tamadun tertua di dunia yang namanya dalam bahasa Cina adalah "Zhong Guo", secara harfiahnya diterjemahkan sebagai Middle Kingdom (Kerajaan Tengah).

Ini bermakna bahawa selama berabad-abad lamanya, orang China percaya bahawa mereka hidup di tengah-tengah alam semesta. Sains dan budaya falsafah China juga mempunyai tradisi yang sangat lama.

Mereka adalah orang yang berdaya cipta dan kreatif, yang pertama menggunakan kayu, gangsa, jed, sutera dan kertas dalam karya seni.

Mereka mencipta percetakan, porselin dan serbuk letupan serta mempunyai ahli falsafah bijak seperti Confucius yang mempengaruhi perasaan moral dan menghormati pendidikan mereka.

Warisan yang kaya ini bermakna bahawa orang China secara semula jadi merupakan bangsa yang bangga dan melihat diri mereka sebagai orang yang lebih unggul berbanding bangsa-bangsa lain.

Apabila Revolusi Kebudayaan dimulakan oleh Mao Zedong pada tahun 1960-an, ia menjejaskan seluruh generasi anak-anak muda.

Buku-buku dibakar, pendidikan tradisional ditutup dan digantikan oleh pendidikan semula melalui tenaga fizikal yang keras dan setiap orang harus bergantung kepada diri sendiri.

Keluarga dipisahkan, pekerjaan dan harta benda hilang serta orang menjadi sangat miskin.

Tempoh traumatik ini memberikan kesan psikologi yang dahsyat dan kesan berterusan dari pergolakan sosial ini masih boleh dilihat hari ini, kerana generasi muda ini sudah dewasa.

Memandangkan kebanyakan orang di China berjuang setiap hari untuk mencari nafkah, bergelut terhadap barangan dan perkhidmatan terhad seperti pekerjaan dan pengangkutan, perumahan dan makanan, orang China belajar sejak kecil bahawa mereka perlu bersaing.

Tiada siapa yang akan memberikan kepada mereka dengan hanya meminta.

Kira-kira satu pertiga daripada penduduk tinggal di salah satu bandar mega seperti Shanghai, pusat kewangan China dengan hampir 18 juta orang atau Beijing, ibu kota dan pusat politik China, dengan hampir 12 juta orang, atau salah satu daripada 120 bandar besar yang lain.

Keadaan hidup yang sesak menyebabkan orang ramai mengambil pendekatan "aku dulu" apabila melibatkan sesuatu yang mereka mahu.

Mereka tidak akan beratur atau menunggu dengan sopan untuk giliran mereka, sebaliknya tergesa-gesa untuk sampai ke depan sebelum orang lain sampai ke sana.

Mereka tahu bahawa jika terlalu lambat, mereka pasti akan kehilangan apa yang mereka mahu sama ada untuk menaiki kereta api, bas atau pesawat atau peluang untuk membeli mainan, beg tangan atau permainan komputer sebelum ia habis dijual.

Sejak tahun 2014, China telah menjadi negara terkaya di dunia. Sebagai juara ekonomi, industri pembuatan, pertanian, industri teknikal dan perkhidmatan China telah menjejaskan setiap negara lain di dunia dan menjadikannya mereka tersangat kaya.

Apabila orang-orang China mengembara, mereka membawa banyak wang untuk dihabiskan membeli barangan mewah.

Mentaliti berbelanja besar ini membuatkan mereka menjadi tumpuan oleh kedai-kedai tetapi ia juga merosakkan reputasi mereka kerana mereka terkenal untuk merebut barangan tanpa pertimbangan pelanggan lain dan membaling wang kepada kakitangan jualan.

Kekayaan relatif mereka secara kolektif telah berkembang namun malangnya adab mereka semakin berkurangan dan terkebelakang. Mereka tidak ragu-ragu untuk membeli segala-galanya dan menjerit kepada semua orang hanya kerana mereka boleh.

Sebahagian besar pelancong China adalah termasuk mereka yang kurang berpendidikan dan berasal dari kawasan pedalaman.

Tetapi kerana mereka mempunyai wang yang cukup untuk melancong ke luar negara, maka mereka akan berbuat demikian dan kebanyakan daripadanya adalah buat pertama kali.

Kekurangan pendidikan mereka boleh menjadi sebab yang kuat mengapa mereka tidak memahami peraturan sosial yang diamalkan oleh negara lain.

Pada masa yang sama, sistem pendidikan mereka tidak seimbang. Subjek teknikal seperti kejuruteraan, sains, perubatan dan matematik diletakkan di atas sains dan seni sosial.

Ini bermakna bahawa walaupun orang yang lebih berpendidikan tidak dapat memahami budaya lain.

Tumpuan yang kuat terhadap kemahiran teknikal ini dapat menjadi satu lagi sebab mengapa mereka secara umumnya kekurangan kemahiran sosial moden ketika mereka melancong.

Satu perkara yang berkaitan dengan perkara di atas adalah sekatan kerajaan terhadap akses internet, contohnya seperti Google atau Facebook.

Hasilnya, orang China tidak dapat belajar dari sumber maklumat alternatif.

Jadi, tidak hairanlah jika mereka mempunyai pandangan yang sangat terhad terhadap dunia di luar sempadan mereka kerana terperap dengan budaya sendiri sahaja.

Dasar memiliki seorang kanak-kanak bermakna kanak-kanak lelaki biasanya digemari oleh ibu bapa berbanding kanak-kanak perempuan.

Kanak-kanak ini boleh membesar dengan begitu manja dan mendapatkan apa sahaja yang mereka ingini daripada orang dewasa di sekeliling mereka.

Jadi, secara semulajadi, mereka tidak belajar etika sosial kerana setiap hasrat mereka adalah melalui perintah kepada orang lain untuk memberikannya kepada mereka, seperti seorang maharaja.

Insiden kanak-kanak dan orang dewasa yang membuang air kecil di khalayak ramai adalah satu contoh ekstrim daripada fenomena ini.

Dan yang terakhir, warga China cenderung untuk bergerak dan melancong ke luar negara dalam kumpulan yang besar. Kesan kolektif daripada ini menarik perhatian yang negatif.

Jika ada salah seorang mereka yang berkelakuan buruk dan melakukan perkara yang menjengkelkan seperti membuka pintu pesawat ketika dalam penerbangan, ia dengan mudah boleh melihatkan seperti semua orang dalam kumpulan tersebut sebagai berkelakuan buruk.

Sudah tentu, tak semua orang China yang kasar dan menjengkelkan, kadang-kala ia kelihatan sedemikian kerana mereka bergerak dalam kumpulan besar dan terlalu ramai.


Mengapa 11 Dan 12 Disebut Sebagai "Eleven" Dan "Twelve" Dalam Bahasa Inggeris?

Perkataan nombor dalam bahasa Inggeris adalah hampir sama dengan bahasa Melayu.

Dari dua puluh satu (21) hingga sembilan puluh sembilan (99), prinsip yang sama digunakan di mana anda menyebut tempat puluh terlebih dahulu dan diikuti oleh tempat sa.

Tetapi, ia berbeza bagi "teen" atau belas. Bukan sahaja sepuluh atau "ten" (asal perkatan "teen") disebut selepas tempat unit (10+7 bukan "teen-seven" tetapi "seventeen"), tetapi "eleven" dan "twelve" juga langsung berbeza daripada yang lainnya.

Eleven dan twelve berasal dari perkataan bahasa Inggeris kuno iaitu "endleofan" dan "twelf", satu ketika dahulu masa ia disebut sebagai ain+lif dan twa+lif.

Dakwaan terbaik oleh ahli etimologi adalah ia dari kata akar untuk menyatakan "to leave" (meninggalkan). Ainlif bermaksud "one left (selepas sepuluh)" dan twalif adalah "two left (selepas sepuluh)."

Dengan kata mudah, ainlif bermaksud 1 selepas 10 dan twalif bermaksud 2 selepas 10. Oleh itu, persoalannya, kenapa kita tidak mempunyai threelif, fourlif, fiflif, sixlif dan sebagainya?

Lama dahulu, apabila perkataan nombor pertama kali dibentuk, kebanyakan orang tidak mempunyai banyak sebab untuk membezakan nombor yang lebih daripada sepuluh.

Malah, beberapa bahasa budaya primitif hanya mempunyai kata bilangan untuk "satu", "dua" dan "banyak", disebabkan sistem bilangan masih belum berkembang.

Oleh itu, nombor asas perkataan dari kosong hingga sepuluh dibentuk terlebih dahulu, kemudian ianya diperpanjangkan sedikit dengan pengakhiran -lif.

Mungkin terdapat sistem threelif, fourlif dan seterusnya, tetapi eleven dan twelve digunakan lebih kerap dalam kehidupan seharian.

Banyak sistem nombor didasarkan kepada 12 kerana ia boleh dibahagikan dengan paling banyak nombor.

Jika 11 dan 12 digunakan dengan lebih kerap, bentuk mereka akan kekal walaupun sistem perkataan nombor mula berkembang kepada bentuk baharu iaitu thirteen, fourteen dan seterusnya.

Anda boleh memperluaskan idea ini kepada perkataan nombor lain seperti mana berlaku ketidakteraturan dalam nombor puluh seperti twenty, thirty, fifty yang mana sepatutnya disebut sebagai twoty, threety, fivety dan sebagainya,.

Ia disebabkan oleh nombor-nombor ini wujud lebih awal dan manusia telah menggunakan nombor-nombor ini setiap hari lebih lama daripada menggunakan two hundred, three hundred dan five hundred, yang datang kemudian.

Perkataan yang kita perlukan lebih awal dan lebih kerap digunakan biasanya adalah yang tidak teratur.

Jadi, jawapan pendek kepada mengapa eleven dan twelve berbeza daripada yang lain, adalah kerana ia diciptakan lama dahulu dengan menyebutnya sebagai "satu selepas sepuluh" dan "dua selepas sepuluh", sebelum perkataan selepas itu wujud.

Nombor-nombor ini adalah lebih berguna kepada kita berbanding nombor yang lebih besar, maka kita menyebutnya lebih kerap dan menjadi tabiat yang tidak boleh diubah.


Perletakan Jawatan YDPA - Bezakan Antara Mengkritik dan Menghina

Beberapa hari lepas, rakyat Malaysia dikejutkan dengan berita perletakan jawatan oleh Yang Dipertuan Agong Ke 15, Sultan Muhammad V melalui satu surat pengumuman daripada pihak Istana. Ini merupakan satu sejarah memandangkan buat pertama kalinya seorang YDPA meletakkan.

Sebagai rakyat, kita seharusnya menghormati keputusan ini. Perkongsian surat pengumuman mengenai perletakan jawatan tanpa menyatakan sebarang sebab ini telah menimbulkan banyak persepsi daripada rakyat.

Malah, di laman sosial Facebook misalnya, terdapat segelintir netizen yang mula mencemuh dan mengeluarkan perkataan yang kurang enak didengari mengenai perletakan jawatan oleh YDPA ini.

Sultan Muhammad V sememangnya terkenal sebagai seorang Raja yang merendah diri dan penghinaan demi penghinaan yang dilemparkan segelintir netizen ini sememangnya amat menyedihkan dan tidak boleh diterima. Lupakah mereka bahawa "Kesetiaan kepada Raja" merupakah salah satu daripada Rukun Negara?

Kebebasan dan hak untuk bersuara tidak bermaksud kita boleh menghina sesiapa sekalipun. Namun, biarlah ianya tidak melampaui had sehingga menghina. Tulisan dibawah merupakan tulisan asal En. Mohd Redzuan Mohamed Yusoff seorang peguam dari firma The Law Chambers Of Redzuan & Faiezad, mengenai perkara ini.

Trend membawang rakyat Malaysia ini, kalau dibuat ranking dunia, pastinya sudah berada di kedudukan pertama. Tapi apa juga trend, mesti ada hadnya. Ada yang kita boleh troll secara terbuka, ada yang tidak boleh. Hal-hal berkaitan nilai dan identiti seseorang atau sekumpulan manusia, bukan bahan troll. Jauh sekali bahan hinaan.

Sistem Monarki adalah identiti sesebuah masyarakat atau negara. Australia yang jelas tidak mempunyai King atau Queen, masih memilih untuk mengekalkan Queen of England sebagai ketua negara mereka. Kerana itu nilai mereka.

Lèse-majesté ni merupakan peraturan di mana sesiapa pun yang hina Raja dikira melakukan kesalahan jenayah. Negara seperti Thailand, menggubal undang-undang yang jelas tentang menghina Raja mereka.

Negara Eropah yang kita puja sebagai maju pun masih banyak yang mengkekalkan undang-undang serupa. Kenapa?

Kerana nilai yang ingin dilindungi. Kita daripada zaman sekolah, kalau orang kata macam-macam mengenai mak bapa kita pun, kita pastinya akan mengambil tindakan yang sama. Siap bertumbuk berguling. Padahal kutukan itu tidak bawa apa-apa pun. Tidak kurang sedikit pun harta kita. Tapi nilai maruah itu yang kita tidak boleh biar rosak.

Tidak ada. Kita tidak ada undang-undang khusus untuk menghukum sesiapa yang hina sistem Monarki kita. Maknanya boleh kutuk suka hati? Tidak juga. Kita ada undang-undang tertentu yang mana aplikasinya luas untuk diambil tindakan ke atas hampir apa saja perbuatan yang menimbulkan rasa tidak senang.

Contohnya Akta Hasutan dan Akta Komunikasi dan Multimedia (juga termasuk penggunaan Facebook, Twitter, Blog, Telegram, Whatsapp dan lain-lain media sosial yang digunakan).

Kedua-dua undang-undang ini ruang lingkupnya sangat luas dan terbuka. Apa-apa perkara yang dikira menghina, tidak sopan dan mampu mengganggu ketenteraman awam sudah boleh diambil tindakan.

Yang bagusnya, akta sebegini boleh digunakan untuk menghalang unsur-unsur yang boleh mengganggu keharmonian dan ketenteraman rakyat Malaysia. Sementara itu, kekurangannya pula adalah penguasa boleh salah menyalahgunakannya kerana ianya terlalu terbuka dan tidak mempunyai skop yang khusus.

Sentiasa ada. Sekiranya kita hendak bersuara mengenai apa-apa isu sekalipun, kita mestilah menggunakan otak. Kalau tidak setuju dengan apa-apa sekalipun, kita boleh sahaja mengeluarkan pendapat dan kritikan.

Namun, jangan sesekali sampai menghina. Kebebasan kita perlu diseimbangkan dengan tanggungjawab. Masalah sesetengah masyarakat Malaysia adalah kita masih belum reti bezakan kritik dan hina. Kita tidak setuju sistem Monarki masuk campur urusan pentadbiran, kita kritik secara baik. Bukan hina.

Bila kita hina sistem Monarki, itu sudah dianggap seperti menghina nilai masyarakat. Itu sudah melampau. Sekiranya kita hina orang biasa sekalipun sudah dianggap tidak menghormatinya, apatah lagi dengan menghina Ketua Negara.

Boleh. Walaupun secara undang-undang semua kuasa Raja dah diserahkan kepada Legistatif, Eksekutif dan Judisiari, Raja masih boleh memberi teguran. Sultan Perak misalnya, cukup bijak dalam beri teguran dan pendapat.

Menjadi negara maju tidak bermaksud kita perlu buang segala nilai kita. Tidak bermaksud hanya negara republik maju. Banyak negara-negara yang masih mengekalkan sistem Monarki sudah maju. Banyak juga negara negara republik yang masih tak kemana.

Mengkritik dan menyuarakan pendapat memang ciri negara maju. Tapi undang-undang tetap akan kawal. Hate speech, menghina dan sebagainya akan tetap dihalang di mana-mana pun.

Jangan sampai kebebasan yang korang nak sangat tu jadi punca pergaduhan, punca masalah lain. Selagi kita tidak boleh menerima nilai Malaysia yang sedia ada, kita tak layak menggelar diri kita rakyat Malaysia.


Apa Itu Senjata Hipersonik Dan Negara Mana Yang Sedang Membangunkannya?

Kelajuan adalah satu teknologi baru dan  baru-baru ini komander nuklear Amerika Syarikat telah menggambarkan satu senario suram untuk pasukan A.S. menghadapi senjata hipersonik.

Jeneral John Hyten, Komander Strategi Amerika Syarikat memberitahu Jawatankuasa Perkhidmatan Bersenjata Senat bahawa AS tidak mempunyai sebarang jenis pertahanan yang boleh mengelak atau menghalang serangan menggunakan senjata ini terhadap mereka.

Ketika ini, dua buah negara besar dunia iaitu Rusia dan China dengan agresifnya mengejar keupayaan hipersonik. Malah, kedua-dua negara ini juga telah menguji senjata ini.

Penyelidik dan jurutera di Rand Corporation menjelaskan apakah yang dimaksudkan dengan senjata hipersonik, negara mana yang sedang membangunkannya dan bagaimana Amerika Syarikat dapat mencari jalan untuk mempertahankan negara mereka daripada serangan ini.

Senjata hipersonik adalah peluru berpandu yang bergerak pada kelajuan Mach 5 (6,174 k/j) atau lebih tinggi, yang mana dianggarkan sekurang-kurangnya 5 kali lebih pantas daripada kelajuan bunyi.

Ini bermakna senjata hipersonik boleh bergerak kira-kira 1.6 kilometer dalam hanya sesaat.

Untuk memudahkan gambaran, pesawat komersial terbang secara subsonik, di bawah kelajuan Mach 1 manakala jet pejuang moden boleh mencapai kelajuan secara supersonik pada kadar Mach 2 atau Mach 3

Enjin jet tradisional boleh beroperasi sehingga Mach 3 atau Mach 4, jadi apa sahaja yang bergerak lebih cepat memerlukan sistem yang diubahsuai.

"Anda memerlukan reka bentuk yang berlainan sama sekali untuk menyerap laluan aliran dan mengekalkan pembakaran aliran udara supersonik di dalam enjin," kata jurutera senior di Rand Corporation, George Nacouzi.

Jadi, jawapan kepada keperluan teknikal bagi senjata hipersonik sudah tentulah adalah ramjet (sejenis enjin) pembakaran supersonik (SCRAMJET), yang boleh beroperasi di antara Mach 5 dan Mach 15.

Untuk mengekalkan penerbangan hipersonik, kenderaan tersebut juga mestilah mampu menahan suhu melampau disebabkan terbang pada kelajuan sedemikian.

Semakin pantas sebuah kenderaan terbang, semakin pantas suhu tekanan meningkat. Dengan ini, bahan khas diperlukan untuk menampung suhu yang tersangat tinggi dalam tempoh yang lama.

Terdapat dua jenis senjata yang sedang dalam pembinaan, iaitu peluru berpandu hipersonik dan kenderaan meluncur hipersonik.

Peluru berpandu hipersonik dipandu ke arah sasaran mereka menggunakan sistem pendorong maju yang dipanggil SCRAMJET. Ia tersangat pantas dan ia hanya mengambil masa 6 minit selepas dilancarkan, untuk menghentam sasaran.

Peluru berpandu hipersonik juga mampu terbang pada ketinggian sehingga 100,000 kaki manakala kenderaan meluncur hipersonik boleh terbang melebihi 100,000 kaki.

Kenderaan meluncur hipersonik dipasangkan di atas roket. Roket tersebut kemudiannya dilancarkan dan kenderaan hipersonik akan meluncur ke atas atmosfera Bumi.

Ia seperti pesawat yang tidak mempunyai enjin dan menggunakan kuasa aerodinamik untuk mengekalkan kestabilan untuk terbang dan bergerak.

Malah, oleh kerana kenderaan ini adalah mudah alih, sasaran yang bakal diserang tidak akan menyedari kedatangannya sehinggalah beberapa saat terakhir.

Menurut kakitangan tambahan Rand Corporation, Richard Speier, ketika ini 3 buah negara sedang mendahului negara-negara lain dalam membangunkan senjata hipersonik.

Negara tersebut adalah Amerika Syarikat, China dan Rusia. Di belakang 3 negara ini adalah Perancis, India, dan Australia yang juga sedang membangunkan teknologi hipersonik untuk kegunaan ketenteraan.

Selain itu, Jepun dan beberapa negara Eropah lain sedang menggunakan teknologi ini bagi kegunaan awam, seperti kenderaan pelancar angkasa lepas atau pesawat awam. Namun, teknologi kegunaan awam ini juga boleh disesuaikan untuk tujuan ketenteraan.

Ketika ini Amerika Syarikat atau mana-mana negara masih tidak mempunyai pertahanan yang efektif terhadap senjata hipersonik ini. Ini disebabkan oleh cara ia terbang iaitu mudah alih dan terbang pada ketinggian yang mana sistem pertahanan AS tidak mampu untuk beroperasi.

Sistem pertahanan yang dimiliki AS ketika ini adalah berdasarkan kepada andaian pemintasan objek balistik. Peluru berpandu balistik mempunyai laluan yang dapat diramalkan seperti bola yang terbang dalam sukan besbol.

Namun, disebabkan oleh senjata hipersonik adalah mudah alih, maka ia tidak dapat diramalkan menjadikan pertahanan diri adalah sangat sukar.


9 Fakta Yunani Purba Yang Ramai Tak Tahu

Mengapa Yunani purba tanpa teknologi tinggi, terus mempesonakan kita yang hidup di zaman moden?

Adakah kita sangat tertarik dengan dengan keburukan budaya mereka atau adakah kita lebih suka menumpukan perhatian kepada kehidupan mereka yang kaya?

Kebanyakan apa yang kita tahu tentang orang-orang Yunani kuno datang melalui kesusasteraan, komedi dan puisi mereka, serta melalui karya seni mereka yang menggambarkan adegan kehidupan seharian.

Penggalian arkeologi memberikan kita gambaran yang lebih mendalam mengenai bagaimana mereka hidup dan menyembah.

Melalui karya cendekiawan yang tidak berkesudahan, kita dapat menyatukan misteri Yunani purba. iluminasi.com kongsikan 9 fakta dahsyat mengenai Yunani purba yang anda tak tahu.

Hampir setiap keluarga pada zaman Yunani purba memiliki hamba. Malah, dipercayai bahawa hanya mereka yang dikategorikan sebagai paling miskin di antara yang termiskin sahaja tidak memiliki hamba.

Bagi golongan yang miskin biasa, mereka sekurang-kurangnya mempunyai seorang hamba.

Keluarga kelas menengah boleh memiliki dari 3 hingga 12 orang hamba, bergantung kepada lokasi tempat tinggal mereka dan sumber utama pendapatan keluarga mereka.

Perkara pertama dan yang paling penting adalah hamba-hamba ini mewakili kekayaan keluarga yang memiliki mereka. Hamba dianggap simbol status dan memiliki hamba yang taat dan patuh adalah satu matlamat bagi kebanyakan keluarga Yunani.

Hamba-hamba ini akan bekerja untuk keluarga yang dimilikinya dan untuk menjadikan kehidupan orang Yunani lebih mudah.

Hamba akan melayani keperluan peribadi pemilik mereka, membersihkan, memasak, dan bahkan membesarkan anak-anak mereka.

Kebanyakan hamba terdiri daripada orang asing yang ditangkap dalam peperangan atau diculik dari rumah mereka oleh lanun dan pedagang hamba.

Juga terdapat hamba-hamba dari orang Yunani namun ia agak jarang berbanding hamba asing. Kanak-kanak Yunani yang terbiar kadang-kala dijadikan hamba.

Rakyat yang bebas dianggap sebagai golongan manusia yang lebih tinggi daripada hamba. Menurut undang-undang, ia diakui bahawa rakyat bebas boleh berbohong untuk menyelamatkan diri mereka sendiri.

Walau bagaimanapun, hamba dianggap sama tahap dengan haiwan ternakan dan apabila diseksa, mereka tidak mampu bercakap bohong.

Dalam kes sivil dan jenayah, hamba-hamba orang Yunani boleh diseksa untuk mendapatkan "kebenaran". Hamba diletakkan di atas rak atau roda, kemudiannya disebat.

Orang-orang Yunani percaya bahawa kebenaran tersembunyi di dalam tubuh badan hamba mereka. Hamba-hamba melihat dan mengetahui semua yang perlu diketahui mengenai tuan mereka.

Mereka mempamerkan kekayaan tuan mereka dan mereka juga boleh membawa kehancuran kepada seluruh isi rumah.

Adalah tidak dapat dibayangkan untuk melihat rakyat bebas diseksa di dalam mahkamah, namun ia juga dipercayai bahawa rakyat bebas mempunyai kurniaan akal logik.

Apa-apa keterangan yang diberikan oleh seorang rakyat yang bebas akan diambil kira, namun bagi seorang hamba, dia akan diseksa untuk memberitahu kebenaran tanpa menyedari dia akan berbuat demikian.

Orang-orang Yunani kuno tidak berkahwin atas dasar cinta. Sebaliknya, perkahwinan dianggap sebagai kewajipan setiap warganegara bebas dari Yunani.

Pihak bapa akan mengatur perkahwinan anak perempuan dan anak lelaki mereka. Biasanya, anak-anak perempuan telah ditunangkan ketika mereka masih bayi.

Apabila sudah tiba masanya untuk mengambil alih peranan sebagai suami dan isteri, anak-anak perempuan biasanya berusia 15 tahun dan anak-anak lelaki berusia 30 tahun.

Selepas perkahwinan selesai, pasangan itu dijangka untuk mempunyai anak sebanyak yang mungkin. Anak-anak ini kemudiannya akan menjadi tentera, pekerja dan sekali lagi, ibu bapa untuk generasi akan datang.

Pernikahan Yunani sangat mudah berlaku dalam keluarga kaya. Hasrat keluarga untuk mengekalkan kedudukannya adalah motivasi yang kuat dalam mengatur perkahwinan dan terdapat banyak kes di mana sepupu, bapa saudara dan anak saudara dikahwinkan antara satu sama lain.

Malah di Sparta, undang-undang membolehkan adik-beradik yang berkongsi ibu yang sama untuk berkahwin dengan satu sama lain.

Dengan cara ini, wang dan harta yang dimiliki oleh keluarga tidak akan terbahagi dan disimpan dalam kalangan keluarga.

Sementara suri rumah adalah satu-satunya pekerjaan yang dapat diterima bagi wanita Yunani kuno, golongan lelaki pula dijangka untuk berkhidmat sebagai askar.

Di negeri Athens, setiap rakyat lelaki wajib untuk menjalani perkhidmatan mandatori selama dua tahun. Di negeri Sparta, menjadi seorang askar adalah satu-satunya pekerjaan yang disediakan bagi rakyat lelaki.

Kanak-kanak lelaki dari Sparta meninggalkan rumah mereka pada usia 7 tahun dan mula masuk ke berek tentera. Kehidupan mereka di berek dikatakan sangat kejam.

Mereka sering kelaparan dan digalakkan mencuri makanan jika mahu makan. Walau bagaimanapun, jika budak lelaki itu ditangkap mencuri makanan, mereka akan dipukul.

Tak cukup dengan itu, mereka seringkali dipukul sehingga berdarah. Tujuannya adalah untuk menjadikan kanak-kanak ini kental sehingga mereka berusia 20 tahun dan bersedia untuk berkhidmat sebagai seorang tentera.

Sementara rakyat lelaki berkhidmat dalam ketenteraan, hamba-hamba pula dikerah untuk menanam tanaman, membina, dan melakukan kerja perdagangan.

Malah, semua kerja yang diperlukan untuk menjadikan Sparta berkembang sebagai negara bandar dilakukan oleh hamba-hamba yang ditawan oleh Sparta semasa kempen ketenteraan mereka.

Sepanjang zaman purba Yunani, gadis tidak diberi pendidikan formal. Walaupun kanak-kanak lelaki dihantar ke sekolah, kanak-kanak perempuan pula akan diajar cara bagaimana untuk menjadi suri rumah daripada ibu mereka.

Sesetengah keluarga yang kaya akan menyewa tutor untuk mengajar anak perempuan mereka untuk membaca dan menulis, tetapi pengetahuan itu pada umumnya tidak diajar kepada kebanyakan wanita.

Di Sparta, kanak-kanak perempuan diperlakukan dengan cara yang berbeza berbanding di negeri lain di seluruh negara.

Ketika kanak-kanak lelaki dihantar ke berek untuk menjadi tentera, kanak-kanak perempuan diberi pendidikan awam dalam mitologi, falsafah, dan kesusasteraan.

Mereka juga diajar untuk menyanyi, menari dan dibenarkan untuk mengekspresikan diri mereka secara kreatif.

Wanita Spartan juga tidak digalakkan untuk menjalani kehidupan yang tidak aktif seperti wanita di Athens.

Sebaliknya, kaum Spartan sangat percaya bahawa untuk wanita menghasilkan anak lelaki yang kuat, mereka juga mesti kuat dan aktif.

Hamba digunakan untuk menjaga rumah dengan teratur manakala wanita Spartan mengambil bahagian dalam latihan dan sukan olahraga yang berat.

Agama adalah asas kepada cara hidup Yunani dan mereka menyatakan kepercayaan mereka dalam pelbagai cara.

Terdapat perayaan bulanan, perayaan tahunan, jamuan dan pertandingan di mana semua orang dibenarkan untuk meraikannya kecuali para hamba.

Salah satu ciri umum penyembahan mereka adalah dengan melakukan korban dan persembahan. Terdapat dua jenis pengorbanan yang berbeza.

Yang pertama adalah pengorbanan darah. Ia dilakukan dengan membunuh seekor haiwan secara ritual dan kemudiannya dimakan. Sebahagian daripada haiwan yang disembelih itu ditawarkan kepada tuhan-tuhan mereka.

Tuhan-tuhan lelaki menerima persembahan haiwan jantan manakala tuhan-tuhan perempuan menerima persembahan wanita.

Pengorbanan tanpa darah dilakukan dengan menggunakan sayur-sayuran dan biji-bijian yang ditawarkan kepada para dewa. Pengorbanan yang tidak berdarah ini dibakar di atas mezbah.

Orang-orang Yunani kuno tidak peduli dengan bir. Mereka menganggap minuman ini bersifat perempuan dan lebih menyukai wain dalam setiap hidangan makanan mereka.

Apa yang menarik tentang wain mereka adalah bahawa ia lebih kuat daripada wain yang wujud pada hari ini. Dengan kandungan alkohol yang lebih tinggi, wain kuno juga lebih manis daripada biasa.

Oleh itu, orang-orang Yunani purba mencairkan wain mereka sebelum meminumnya.

Wain yang tidak dicairkan dianggap sebagai tidak sihat untuk diminum manakala wain yang dicarikan dilihat sebagai ubat, terutama apabila ia bercampur dengan ramuan aromatik atau madu.

Lelaki dan wanita Yunani kuno menggunakan mangkuk kencing yang berasingan di dalam rumah mereka. Mangkuk kencing lelaki mempunyai pembukaan di hadapan dan wanita menggunakan periuk berbentuk bot.

Terdapat juga mangkuk kencing untuk bayi yang mengandungi dua lubang untuk kaki dan satu lubang di tempat duduk supaya bayi itu tidak terjatuh.

Walau bagaimanapun, ia dipercayai bahawa terdapat beberapa cara dalam menyelesaikan urusan kencing bayi. Biasanya, orang di bandar-bandar akan memegang bayi mereka ke luar tingkap dan membiarkan bayi mereka kencing ke jalan di bawah.

Menurut Hesiod, penyair Yunani yang terkenal, terdapat peraturan apabila melibatkan membuang air kecil di luar rumah. Lelaki tidak sepatutnya kencing di luar ketika menghadap matahari kerana dianggap menyinggung tuhan matahari.

Hesiod juga percaya bahawa lelaki yang baik harus duduk atau menggunakan dinding jauh dari jalan raya kerana para dewa berjalan di antara orang ramai dan mungkin tersinggung dengan pemandangan buruk itu.

Sudah tentu, tak ramai orang yang mendengar apa yang dikatakanoleh Hesiod mengenai tabiat membuang air, membuatkan mereka terus menggunakan jalan-jalan sebagai tempat membuang najis mereka.

Hakikatnya, tidak ada tandas awam di zaman purba Yunani dan juga tidak ada paip dalaman. Orang Yunani harus melakukan sesuatu dengan najis mereka dan jalan-jalan adalah tempat yang paling mudah untuk membuangnya.

Di bandar-bandar yang sesak, seperti Athens purba, pembuangan najis di tempat awam adalah tersangat dahsyat.

Malah, kerana terlalu banyak orang yang membuang najis keluar dari tingkap dan pintu mereka, jalan-jalan di Athens ditimbuni najis setinggi buku lali di beberapa tempat.

Lelaki, wanita, kanak-kanak dan ternakan terpaksa melalui jalan raya yang becak dengan najis dan menyeretnya ke rumah mereka, serta minum air dan makanan yang tercemar.

Maka tak hairanlah bahawa penyakit dan epidemik berleluasa di bandar-bandar Yunani purba.


7 Gurun Dan Padang Pasir Paling Berbahaya Di Dunia

Pada dasarnya, gurun atau padang pasir adalah sangat berbahaya kerana hampir mustahil untuk mendapatkan air di sini. Malah, padang pasir juga adalah antara tempat yang paling sukar untuk manusia bertahan hidup.

Tak cukup dengan itu, terdapat padang pasir di Bumi yang mempunyai cuaca lebih teruk daripada di Marikh. Dengan itu, iluminasi.com kongsikan dengan pembaca 7 gurun dan padang pasir yang paling berbahaya di dunia.

Perkataan Namib bermakna "tempat yang luas" dalam bahasa Khoekhoe. Gurun ini dianggap sebagai yang tertua di dunia dengan kewujudan sejak 80 juta tahun lalu.

Sebahagian besar haiwan yang hidup di sini adalah kumbang Tenebrionid. Terletak di padang pasir pantai Afrika Selatan, tidak ada manusia yang mendiami mana-mana sudut padang pasir ini.

Dengan suhu melebihi 45 darjah Celsius pada musim panas, waktu malam boleh berubah menjadi bertentangan dengan menghasilkan sejuk yang membeku.

Selain itu, spesis arthropod yang tinggal di sini adalah sangat biasa dan ia boleh menyebabkan bahaya yang dahsyat.

Kalahari adalah perkataan yang berasal dari bahasa lisan ke-5 terbesar dari Afrika Selatan, iaitu Setswana. Perkataan itu menekankan maksud "tersangat dahaga" terhadap padang pasir ini.

Menerima sekitar 100mm hujan setiap tahun, gurun merupakan padang pasir yang menerima hujan terendah di Afrika Selatan.

Keadaan cuaca di padang pasir ini boleh menjadi tersangat panas sehinggakan tiada ruang untuk manusia bertahan di sini.

Penternak biri-biri dilihat memudaratkan kawasan padang pasir ini kerana mereka memburu spesies terancam seperti anjing liar Afrika.

Selain itu, sebagai sebahagian daripada perlindungan yang dilakukan untuk memelihara hidupan liar, satu projek menaikkan pagar melindungi anjing-anjing liar yang terancam ini telah dilancarkan.

Diiktiraf oleh seluruh dunia, Antartika adalah salah satu tempat yang paling sejuk di dunia. Tersenarai di bawah kategori padang pasir yang paling berbahaya, Antartika berada di bahagian paling selatan di Bumi.

Seluruh Antartika dipenuhi dengan ais dan hanya antara 1000 dan 5000 orang sahaja yang tinggal di sini dengan membentuk igloos.

Dengan kawasan seluas 14 juta kilometer persegi, padang pasir ini dianggap sebagai benua kelima terbesar. Dalam keadaan cuaca sedemikian, tiada seorang pun dari mereka yang tinggal di sini untuk tempoh yang lama.

Gurun Arab adalah sangat luas dan terletak di Asia Barat. Dengan kawasan seluas 2.33 juta kilometer persegi, padang pasir ini adalah yang ke-4 terbesar dan berbahaya di dunia.

Keadaan iklim di gurun ini juga adalah aneh di mana suhu dapat bertukar dari tersangat panas kepada ais pada waktu malam. Disebabkan ini, benda-benda yang diperbuat daripada plastik akan hancur akibat perubahan cuaca yang drastik.

Apa yang menarik adalah terdapat beberapa haiwan yang hidup dalam keadaan ekstrim ini. Antaranya termasuklah cicak ekor berduri, kucing pasir dan oryx yang begitu mudah bertahan hidup di sini.

Juga terdapat laporan berlakunya insiden pasir jerlus di mana beberapa karavan dan manusia lenyap akibat bencana alam semulajadi ini.

Gurun Karakum, yang terletak di Asia Tengah, mempunyai kawasan seluas 350,000 kilometer persegi. Gurun ini juga dikenali sebagai "Kara-Kum", yang merangkumi lebih daripada 70% kawasan Turkmenistan.

Gurun Karakum sangat jarang menerima hujan dengan hanya antara 70 dan 150 mm setiap tahun. Di samping itu, ia juga telah menerima gelaran "Pintu Neraka" akibat daripada deposit minyak di rongga bawah tanah.

Kawah itu terbentuk selepas medan gas asli runtuh. Oleh kerana kehadiran gas metana di dalam kawah, api yang bernyala berterusan sejak 40 tahun yang lalu.

Rongga bawah tanah dengan gas berbahaya mungkin boleh tersebar ke kawasan berdekatan yang mencetuskan kebimbangan bagi penduduk setempat.

Gurun Sahara dianggap sebagai padang pasir ketiga terbesar di dunia selepas Antartika. Gelombang haba di padang pasir ini boleh membuatkan sesiapa sahaja sesak nafas hanya dalam beberapa saat.

Apabila dibandingkan dengan jumlah keluasan Amerika Syarikat, Gurun Sahara adalah 9.2 juta kilometer persegi lebih besar. Jika anda menyemak peta dunia, maka anda akan melihat bahawa lebih separuh bahagian Amerika Utara boleh dilitupi oleh Gurun Sahara.

Gurun mengalami iklim yang tersangat panas sehinggakan beberapa spesis haiwan mengalami evolusi dalam tempoh tertentu.

Gurun Atacama dianggap sebagai padang pasir yang paling berbahaya di dunia.

Ia adalah yang paling kering di dunia kerana adalah mustahil untuk mendapatkan setitis air dari mana-mana bahagian padang pasir ini.

Terletak di Amerika Selatan, padang pasir ini tidak menerima hujan sepenuhnya antara tahun 1570 dan 1971.

Selain itu, padang pasir ini telah dianggap sebagai tanah gersang selama lebih dari 200 tahun yang lalu.

Curahan hujan sederhana dilihat pada tahun 2015, yang membantu beberapa tumbuh-tumbuhan dan bunga untuk tumbuh.

Keadaan atmosfera dan cuaca di sini adalah setanding dengan Marikh dan kadang-kala ia melepasi tahap itu.

Ketika ini, Gurun Atacama digunakan untuk menguji prasyarat bagi misi Marikh oleh NASA.